**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Αυγούστου 2019, ημέρα Τετάρτη και ώρα 12.45΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Γκιουλέκα, με θέμα ημερήσιας διάταξης:

Προγραμματισμός των εργασιών της Επιτροπής.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Φωτήλας Ιάσωνας, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αυγέρη Δώρα, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κασιμάτη Νίνα, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλη Γεώργιο, Συντυχάκη Εμμανουήλ, Παφίλης Αθανάσιος, Χήτας Κωνσταντίνος, Μυλωνάκης Αντώνιος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, να ξεκινήσουμε αυτή την εναρκτήρια συνεδρίαση της Επιτροπής μας, να ευχηθούμε καλή αρχή, γιατί θα είναι μια Επιτροπή, η οποία έχει να ασχοληθεί με πολλά και σοβαρά θέματα. Καταρχήν, να σας καλωσορίσω όλους από τη θέση του Προέδρου. Κύριε Πρόεδρε, καλώς ήλθατε. Να καλωσορίσω άτομα, τα οποία διετέλεσαν σε θέσεις καίριες και χειρίστηκαν ιδιαίτερα κρίσιμα ζητήματα και είναι μέλη της Επιτροπής μας, όπως η κυρία Μπακογιάννη, ο κ. Κατρούγκαλος, ο κ. Δρίτσας, ο κ. Βίτσας, η κυρία Γιαννάκου, η κυρία Αναγνωστοπούλου, βεβαίως, ο κ. Στυλιανίδης και άλλοι συνάδελφοι, απλώς για την οικονομία του χρόνου, δεν θα ήθελα τώρα έτσι να μπω περισσότερο.

Η πρώτη συνεδρίαση έχει τον χαρακτήρα, όχι τον πανηγυρικό απλώς της έναρξης, αλλά κυρίως να θέσουμε λίγο οργανωτικά ζητήματα, που θα μας διευκολύνουν στο πώς μπορούμε να συνεδριάζουμε σε αυτή την Επιτροπή. Καταρχήν, το Προεδρείο της Επιτροπής, όπως ξέρετε, εκτός από τον ομιλούντα, αποτελείται από τον Αντιπρόεδρο, τον βουλευτή Έβρου της Νέας Δημοκρατίας, τον κ. Αναστάσιο Δημοσχάκη και τον βουλευτή Σερρών, έναν από τους νεότερους βουλευτές της Νέας Δημοκρατίας και του Κοινοβουλίου, τον κ. Αναστάσιο Χατζηβασιλείου. Οι συνεργάτιδές μας είναι η κυρία Σπανού Μαρία – να ξέρετε είναι οι μόνιμες συνεργάτιδες – και η κυρία Ντίνα Κυριαζή. Είναι οι κυρίες, οι οποίες υποστηρίζουν μόνιμα, γραμματειακά την Επιτροπή και η εμπειρία τους είναι πολύτιμη και θα μας βοηθήσουν.

Θα ήθελα, έτσι πολύ γρήγορα, να σας πω κάποιες σκέψεις, για το πώς νομίζουμε ότι μπορούμε να οργανώσουμε καλύτερα τις συνεδριάσεις μας και μετά θα ήθελα να παρακαλέσω όποιος από εσάς το επιθυμεί να πάρει τον λόγο και να κάνει μια τοποθέτηση για το πώς θα μπορούσαμε, οργανωτικά, να δουλέψουμε καλύτερα στην Επιτροπή.

Ούτως ή άλλως, είναι μια Επιτροπή, που έχει κάποιες ευαισθησίες, επομένως, εκ προοιμίου θα ήθελα να πω – κυρίως, στους νεότερους συναδέλφους που ίσως δε γνωρίζουν, πώς συνεδριάζουν οι Διαρκείς Επιτροπές και πώς συνεδριάζει η παρούσα, η συγκεκριμένη Επιτροπή – ότι έχουμε τη δυνατότητα σε κάποιες συνεδριάσεις, να ζητήσουμε να μη κρατηθούν πρακτικά, όπως έχουμε τη δυνατότητα, ειδικά, σ’ αυτή την Επιτροπή, να συνεδριάσουμε κεκλεισμένων των θυρών, εκεί, όπου θεωρούμε ότι είναι απαραίτητο για λόγους ευνόητους. Επομένως, φαντάζομαι ότι καταλαβαίνουν όλοι πως για θέματα, τα οποία δε θα έπρεπε να ανακοινωθούν έξω από εδώ και να γίνουν γνωστά, μπορούμε να συνεδριάσουμε κεκλεισμένων των θυρών και να μείνει η συζήτηση σ’ ένα κλειστό πεδίο. Αυτό είναι κάτι, που το αποφασίζουμε.

Πολύ γρήγορα θα ήθελα να σας πω κάποιες σκέψεις και μετά θα ήθελα να ακούσουμε τον καθένα από εσάς, να πάρετε τον λόγο. Βεβαίως, να ζητήσω εκ προοιμίου και κάτι ακόμα. Θα ήθελα να σας παρακαλέσω οποιεσδήποτε προτάσεις, εάν μπορούν, να είναι έγγραφες, για να μπορούμε να τις πάρουμε υπόψη μας και να δούμε καλύτερα, να μη μας διαφύγει οτιδήποτε, εάν θέλετε σε κάποια θέματα, να συζητήσουμε επιμέρους ζητήματα.

Αυτό, το οποίο ζητήσαμε και συζητήσαμε και με το Νίκο τον Δένδια, τον Υπουργό των Εξωτερικών και με τον Νίκο τον Παναγιωτόπουλο, τον Υπουργό Εθνικής Άμυνας, με τους οποίους συναντηθήκαμε, είναι ότι θα τους καλέσουμε στην Επιτροπή, μόλις μπούμε στην κανονική λειτουργία, αμέσως μετά τις διακοπές της Βουλής για μια ενημέρωση. Ζητήσαμε, λοιπόν, κι από τον Υπουργό των Εξωτερικών και από τον Υπουργό Άμυνας και, βεβαίως, με μεγάλη χαρά οι άνθρωποι μας είπαν όποτε θέλουμε να οργανώσουμε αυτή τη συνεδρίαση, για να μας ενημερώσουν ξεχωριστά σε συνεδριάσεις, γιατί είναι ξεχωριστά θέματα, τα θέματα των εξωτερικών υποθέσεων και τα θέματα της άμυνας. Μαζί με τον Υπουργό Εθνικής Άμυνας, όπως είπε και ο κ. Παναγιωτόπουλος, χρήσιμο θα ήταν να είναι κι ο Αρχηγός ΓΕΕΘΑ μαζί του, για να μας ενημερώσει για ζητήματα, που αφορούν ειδικότερα στο στράτευμα.

Παράλληλα, θα οργανώσουμε κάποιες επισκέψεις. Συνεννοηθήκαμε με τον κ. Παναγιωτόπουλο, να οργανώσουμε μια επίσκεψη της Επιτροπής στο Υπουργείο Εθνικής Άμυνας κι εκεί ζήτησα, εάν θα μπορούσαμε, να έχουμε μια συνάντηση με τους Αρχηγούς των Γενικών Επιτελείων Στρατού, Αεροπορίας και Ναυτικού, για να μιλήσουμε λίγο μαζί τους και να έχουμε μια πρώτη ενημέρωση για ζητήματα της δικής τους αρμοδιότητας επιτόπου.

Θέλω να σας πω ότι επειδή θα προγραμματίσω μια σειρά από επισκέψεις, θα παρακαλούσα πολύ, όπου είναι δυνατόν, στην επίσκεψη αυτή να μπορεί να μετάσχει το σώμα της Επιτροπής, αλλά, όταν ορισμένες επισκέψεις για λόγους πρακτικούς δεν είναι εύκολο να γίνουν και να συμμετέχουν και οι 54 συνάδελφοι, οι οποίοι μετέχουν στην Επιτροπή, θα ήθελα να παρακαλέσω τους επικεφαλής των Κοινοβουλευτικών Ομάδων, εάν θα ήθελαν, να ορίσουν κάποιους εκπροσώπους, που θα μπορούσαν, να μετέχουν σε κάποιες τέτοιες συναντήσεις. Δε μιλάμε για συναντήσεις, οι οποίες γίνονται κι αφορούν λιγότερους, απλώς, για πρακτικούς λόγους όπως σας είπα, για κάποια εθιμοτυπικά θέματα δεν μπορούμε και οι 54 συγχρόνως να μετέχουμε σε όλα αυτά. Αν, λοιπόν, θα θέλατε να ορίσετε ατύπως κάποιους εκπροσώπους σας. Ούτως ή άλλως, μ’ αυτούς τους εκπροσώπους θα πρέπει να συζητούμε και να συνεννοούμαστε για διάφορα θέματα.

Ήδη προέκυψε ένα ζήτημα με μια συνεδρίαση που υπάρχει στο Ελσίνκι, στις 4 και 6 Σεπτεμβρίου, για την Κοινή Εξωτερική Πολιτική και την Πολιτική Ασφάλειας και Άμυνας. Ήρθαμε σε επαφή, σύμφωνα με την πρακτική που μέχρι τώρα ακολουθούσε η Επιτροπή, να στέλνει τρία άτομα, δύο άτομα από τη Συμπολίτευση και ένα άτομο από την Αξιωματική Αντιπολίτευση. Μιλήσαμε ήδη με τον κ. Κατρούγκαλο και ζητήσαμε κάποιον εκπρόσωπο του ΣΥΡΙΖΑ, μαζί με δύο εκπροσώπους της Νέας Δημοκρατίας, που θα πάνε στο Ελσίνκι. Προχωρώντας, θα ζητήσουμε να έχουμε ακροάσεις από τους πρέσβεις, που τοποθετούνται σε κάποιες πρεσβείες, θα έλεγα ότι έχουν ιδιαίτερη σημασία για εμάς, πριν αναλάβουν τα καθήκοντά τους και πριν φύγουν, για να πάνε στον τόπο που τοποθετούνται, να έρθουν για μια ακρόαση στην Επιτροπή μας. Το ίδιο πράγμα ζητήσαμε από τον κ. Δένδια, να το κάνουμε και με τους επικεφαλείς των διπλωματικών μας αποστολών στο εξωτερικό, όταν αυτοί βρίσκονται στην Ελλάδα, είτε για υπηρεσιακούς λόγους είτε εάν έρθουν με κάποια άδεια. Για αυτό τον λόγο είπαμε ότι θα στείλουμε στο Υπουργείο Εξωτερικών μια επιστολή σε όλες τις διπλωματικές αρχές, όταν οι επικεφαλείς τους επισκέπτονται την Ελλάδα, να μας το γνωστοποιούν, για να μπορούμε να προγραμματίσουμε μια συνάντηση και μια ακρόαση μαζί τους. Έχει πολύ μεγάλη σημασία, όταν κάποιος πρέσβης μας πρόκειται να αναλάβει τα καθήκοντά του, να έρθει εδώ και να ακούσουμε τις σκέψεις του, αλλά έχει επίσης πολύ μεγάλη σημασία, όταν κάποιος ήδη υπηρετεί και έχει την εμπειρία της παρουσίας και της δράσης του εκεί, να μας μιλήσει και να μας ενημερώσει για το τι επικρατεί.

Η Επιτροπή μας δεν έχει ιδιαίτερο νομοθετικό έργο, έχει αυτή την ιδιαιτερότητα σε αντίθεση με τις άλλες Επιτροπές, ασχολούμαστε κυρίως με συμβάσεις, κυρώσεις, δεν έχουμε ιδιαίτερο νομοθετικό έργο από την πλευρά μας, αλλά όλα αυτά που λέμε είναι ιδιαιτερότητες σχετικά με το αντικείμενο της Επιτροπής μας. Ένα θέμα που μπορεί να μας απασχολήσει, περιμένουμε από το Υπουργείο Εξωτερικών, είναι ο οργανισμός του Υπουργείου Εξωτερικών. Είναι ένα θέμα που μας είπε ο κ. Δένδιας ότι το έχουν υπόψη τους.

Επίσης θα έρθουμε σε επαφή, όταν συγκροτηθούν οι Ομάδες Φιλίας με τα Κοινοβούλια των διαφόρων κρατών, για να ζητήσουμε, όταν έρχονται ξένες αντιπροσωπείες στην χώρα μας να μας ενημερώνουν, μήπως μπορούμε με κάποιες από αυτές τις αντιπροσωπείες να συναντηθούμε ως Επιτροπή. Υπάρχουν αντιπροσωπείες από διάφορα κράτη, που πιστεύω ότι θα ήταν χρήσιμο η Επιτροπή μας να συναντήσει, συναδέλφους από άλλα κοινοβούλια, να έχουμε μία ανταλλαγή απόψεων. Βέβαια, αυτό προϋποθέτει πρώτα απ' όλα την συγκρότηση των Επιτροπών.

Μέσα στις σκέψεις του Προεδρείου – και όλα αυτά σας τα θέτω υπόψιν για να τα συζητήσουμε – είναι ότι θα ήταν πολύ χρήσιμο να καλέσουμε κάποιους ανθρώπους. Καταρχήν, έχουμε την χαρά και την τιμή να έχουμε μέλη της Επιτροπής μας κάποιους τέτοιους άνθρωπος, που χειρίστηκαν θέμα ιδιαίτερης σημασίας και κρισιμότητας ζητήματα για την πατρίδα μας. Πέραν αυτού, έχουμε πρώην Υπουργούς Εξωτερικών, πρέσβεις που έχουν συνταξιοδοτηθεί, αλλά είναι άτομα που βρίσκονταν σε πολύ καίριες θέσεις και θα ήταν χρήσιμο, ενδεχομένως, να ακούσουμε τις απόψεις τους, για κάποια επιμέρους ζητήματα.

Όπως επίσης, κάποια επαφή με άτομα και παράγοντες της Ομογένειας, όταν βρίσκονται εδώ ή τα άτομα που έχουν και ιδιαίτερα αξιώματα – γερουσιαστές, βουλευτές, πρώην γερουσιαστές, πρώην βουλευτές – από την Ομογένεια ή παράγοντες της Ομογένειας στις Ηνωμένες Πολιτείες και σε άλλα μέρη. Νομίζω ότι θα ήταν πολύ χρήσιμο να τους καλέσουμε εδώ. Μία από τις σκέψεις μας ήταν να καλέσουμε και τον άνθρωπο που θα προταθεί από την Ελλάδα, ως νέος Επίτροπος για την Ευρωπαϊκή Ένωση, τον κ. Μαργαρίτη Σχοινά πριν αναλάβει τα καθήκοντά του να έρθει από δω, να μιλήσουμε, να τον ακούσουμε και θα ήθελα στο σημείο αυτό να σας παρακαλέσω από όλες τις πλευρές, εάν θα μπορούσατε να κάνετε κάποιες προτάσεις για να συγκεντρώσουμε και να κάνουμε έναν κατάλογο από ειδικούς επιστήμονες, πολιτικούς αναλυτές, εμπειρογνώμονες, σχολιαστές, τους οποίους, αφού συζητήσουμε στην Επιτροπή, κάποιους από αυτούς θα μπορούσαμε να τους ζητήσουμε για επιμέρους ζητήματα να έρθουν και να εκθέσουν τις απόψεις τους και τις εκτιμήσεις του στην Επιτροπή. Ιδιαίτερα τώρα που υπάρχουν διάφορες εντάσεις στην περιοχή μας θα ήταν καλό κάποιοι αναλυτές, κάποιοι εμπειρογνώμονες να έρθουν και να ακούσουμε τις δικές τους εκτιμήσεις, τις δικές τους απόψεις, εάν νομίζετε ότι κάτι τέτοιο θα ήταν χρήσιμο.

Επίσης, όπως σας είπα, υπάρχουν διάφορες αποστολές στο εξωτερικό, με συνεννόηση, για αυτό ζήτησα και τα κόμματα και κυρίως τα μεγαλύτερα – αριθμητικά εννοώ μεγαλύτερα – κόμματα αν θα μπορούσαν να ορίσουν κάποιους εκπροσώπους τους, ατύπως για να μπορούμε να συνεννοούμαστε και να μην έχουμε τη δυσκολία να πρέπει να συνεννοηθούμε με όλους τους συναδέλφους, όταν κάτι χρειάζεται να ρυθμιστεί γρήγορα και άμεσα.

Αυτές είναι οι πρώτες σκέψεις και σε αυτούς τους άξονες σκεφτήκαμε ότι η Επιτροπή θα μπορούσε να προχωρήσει τις εργασίες της. Αυτό που μας ενδιαφέρει είναι να είναι ουσιαστικές οι συνεδριάσεις και όχι απλώς έτσι κάποιες συνεδριάσεις μόνον όταν προκύπτει ένα ιδιαίτερο ζήτημα. Η πρόθεση του Προεδρείου είναι η Επιτροπή να συνεδριάζει όσο πιο τακτικά μπορεί, γιατί τα θέματα είναι πάρα πολλά και άρα έχουμε ζητήματα που μας απασχολούν. Νομίζω λοιπόν ότι στο χέρι μας είναι όλων ημών, έτσι να κάνουμε ακόμη πιο ουσιαστικές τις συνεδριάσεις αυτής της Επιτροπής και να προκύψουν από εδώ διάφορα θέματα που ενδεχομένως να μπορέσουμε και εμείς να προτείνουμε στους καθ’ ύλην αρμόδιους που χειρίζονται αυτά τα θέματα είτε των Εξωτερικών είτε της Άμυνας.

Αυτές είναι κυρίως οι σκέψεις. Εγώ θα ήθελα στο σημείο αυτό και πριν δώσω τον λόγο σε οποιοδήποτε συνάδελφο θα ήθελε να πάρει τον λόγο να ακούσουμε, αν έχουν κάτι ο κ. Δημοσχάκης και ο κ. Χατζηβασιλείου να πουν και αμέσως μετά να πάρουν τον λόγο οι συνάδελφοι. Ο κ. Δημοσχάκης έχει τον λόγο.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Και εγώ με τη σειρά μου καλωσορίζω όλους τους συναδέλφους σε αυτή την Αίθουσα, που απαρτίζουν τη Διαρκή Επιτροπή Εξωτερικών και Άμυνας και πιστεύω ότι όλοι μας θα συνδράμουμε, ώστε να διεξαχθούν συζητήσεις σε ένα υψηλό πολιτικό επίπεδο και εμείς, όπως είπε και ο Πρόεδρος, ως Προεδρείο, θα προσπαθήσουμε να συμβάλουμε με όλες μας τις δυνάμεις προς αυτή την κατεύθυνση.

Προσωπικά ως Βουλευτής που προέρχομαι από μία ακριτική περιοχή και έχοντας αναπτυγμένες τις ευαισθησίες, πάντα πολιτεύτηκα μέχρι σήμερα με μετριοπάθεια και με διάθεση σύγκλισης απόψεων και όχι καλλιέργειας διχαστικών θέσεων. Άλλωστε πάντα πίστευα ότι στα εθνικά θέματα επιβάλλεται να υπάρχει σύμπνοια από όλες τις πολιτικές πτέρυγες και αυτό είναι εφικτό πολύ περισσότερο αυτήν την Κοινοβουλευτική Περίοδο που πρέπει να πρυτανεύσει αυτή η αρχή.

Νομίζω το πεδίον της Διαρκούς Επιτροπής μας ενώνει όλους και πιστεύω ότι θα δουλέψουμε από κοινού, για να έχουμε σε δύο ευαίσθητα θέματα που πιστεύω ενώνουν όλους τους Έλληνες και πολύ περισσότερο εμάς που τους εκπροσωπούμε.

Εύχομαι καλή κοινοβουλευτική θητεία και καλή Κοινοβουλευτική Περίοδο εδώ στη Διαρκή Επιτροπή Εξωτερικών και Άμυνας. Σας ευχαριστώ πολύ για την προσοχή σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε. Οργανωτικά δεν θα πω τίποτα, μιας και ο Πρόεδρος τα έχει πει πολύ σωστά και συμφωνώ. Με καλύπτει απόλυτα.

Να σας ευχαριστήσω για την τιμή να με εκλέξετε στη θέση αυτή. Είμαι ένας νέος Βουλευτής από τις Σέρρες. Να σας διαβεβαιώσω ότι θα είμαι στη διάθεσή σας για να συνεργαστούμε για τα τόσο σημαντικά ζητήματα. Καλή αρχή. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κι εμείς ευχαριστούμε. Η κυρία Γιαννάκου, έχει τον λόγο.

**ΜΑΡΙΕΤΤΑ ΓΙΑΝΝΑΚΟΥ:** Ευχαριστώ, κύριε Πρόεδρε. Ασφαλώς θέσατε τα πλαίσια ενός ευρύτερου προγραμματισμού. Εγώ θα ήθελα να προτείνω κάτι πολύ συγκεκριμένο. Να κληθεί εδώ ο Υπουργός Εξωτερικών, με όλο το σύστημα νομικής τεκμηρίωσης θεμάτων που αφορούν στα ελληνικά συμφέροντα και σε αυτά που υποστηρίζουμε εμείς, υπό την έννοια και υπό το φως του διεθνούς δικαίου. Αυτό, δε, πρέπει να γίνει κεκλεισμένων των θυρών.

Έχει γίνει στο παρελθόν μια τέτοια σύσκεψη, με πολλές λεπτομέρειες. Δε μιλώ μόνο για τη νομική υπηρεσία του Υπουργείου Εξωτερικών, μιλώ και για όλο το σύστημα των καθηγητών, εμπειρογνωμόνων και λοιπών, που υποστηρίζουν το Υπουργείο Εξωτερικών.

Η κυρία Μπακογιάννη και ο κ. Κατρούγκαλος, για παράδειγμα, θα μπορούσαν να μας πουν λεπτομερέστερα ποιοι ακριβώς πρέπει να κληθούν, γιατί νομίζω ότι είναι αναγκαίο να ενημερωθούν και οι νέοι συνάδελφοι.

Αυτό πρέπει να γίνει, κυρίως για να αρχίσουμε από μια συγκεκριμένη διαδικασία και βάση, για να γνωρίζουμε για τι πράγμα μιλάμε, όταν μιλάμε για Διεθνές Δίκαιο, ποιες είναι οι προσδοκίες και ποιοι είναι οι κίνδυνοι. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κι εμείς ευχαριστούμε. Ο κ. Κατρούγκαλος έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε. Να σας συγχαρώ και για την πρωτοβουλία που πήρατε να συζητήσουμε αυτά τα θέματα, τα οργανωτικά και του προγραμματισμού.

Προκαταρκτικά, να πω ότι μολονότι έχετε δίκιο και γενικά δεν βαρύνεται ιδιαίτερα με νομοθετικό έργο η Επιτροπή αυτή, συμβαίνει διατάξεις που αφορούν στο Υπουργείο Εξωτερικών να είναι διάσπαρτες σε άλλα νομοσχέδια και πολλές φορές να μην έχουμε την ευκαιρία να τις συζητήσουμε.

Αυτό συνέβη ήδη και με τα δύο νομοσχέδια που έχουν ψηφιστεί, στις δύο από τις τρεις τουλάχιστον περιπτώσεις, νομίζω με προβληματικές διατάξεις που θα μπορούσαν, ακριβώς, επειδή έχουν τεχνικό και οργανωτικό χαρακτήρα να ήταν καλύτερες, αν είχαν συζητηθεί και εδώ στην Επιτροπή.

Αναφέρομαι στο ότι συστήθηκε γραφείο Συμβούλου Εθνικής Ασφαλείας στην Γενική Γραμματεία του Πρωθυπουργού, χωρίς να έχει προσδιοριστεί τι είναι ο Σύμβουλος Εθνικής Ασφαλείας.

Αυτό είναι εντελώς πρωθύστερο σχήμα, το οποίο, πρώτον, δε θα έπρεπε να το δεχτούμε, καταρχήν για λόγους καλής νομοθέτησης και δεύτερον, για λόγους ουσίας.

Εμείς, επειδή είχε γίνει αναλυτική συζήτηση στο ΕΣΕΠ γι' αυτό το θέμα και επειδή θεωρούμε ότι η συζήτηση θα πρέπει να επαναληφθεί και στην Επιτροπή, θα καταθέσουμε αμέσως μετά τις διακοπές μια πρόταση νόμου για το Συμβούλιο Εθνικής Ασφάλειας.

Η δεύτερη ρύθμιση που περιελήφθη στο χθεσινό νομοσχέδιο για το επιτελικό κράτος, αναφερόταν στους πρέσβεις προσωπικοτήτων, που μέχρι τώρα είχαμε συγκεκριμένο περιορισμό. Αυτό που συμβαίνει τώρα είναι ότι αίρεται ο μέγιστος αριθμός που υπήρχε στο παρελθόν και ήταν 15 και ουσιαστικά καθίσταται μια αρμοδιότητα αποκλειστική του Πρωθυπουργού, χωρίς ανάμειξη του Υπουργείου Εξωτερικών, να ορίζονται αυτοί.

Νομίζω ότι ως προς και τις δύο αυτές διατάξεις, στη μη διατύπωση γνώμης του Υπουργείου Εξωτερικών και ως το ότι πια μπορεί να είναι χωρίς τέλος ο αριθμός των πρέσβεων προσωπικοτήτων, είναι προβληματική η ρύθμιση.

Επίσης, υπάρχει και μια διάταξη που αφορά στον υπηρεσιακό γενικό γραμματέα, που δεν έχει τόσα προβλήματα όσο οι άλλες που σας είπα.

Άρα, η πρώτη παρατήρησή μου είναι ότι θα πρέπει να παρακολουθούμε το νομοθετικό έργο γενικότερα, γιατί συμβαίνει, δυστυχώς, πολλές φορές, να υπάρχουν διατάξεις που δε θα έπρεπε να υπάρχουν, τουλάχιστον με τη συγκεκριμένη αυτή διατύπωση.

Συμφωνώ, όμως, μαζί σας ότι το μείζον έργο της Επιτροπής αυτής είναι να μπορούμε να διαμορφώνουμε τις αναγκαίες εθνικές συναινέσεις, εκεί που μπορούν να επιτευχθούν.

Σε αυτή την κατεύθυνση, για να γίνω πιο συγκεκριμένος, θα σας πρότεινα η πρώτη συνεδρίαση που θα έχουμε, να μην είναι αυτοτελής, μόνο με τον Υπουργό των Εξωτερικών, να είναι κοινή ακρόαση του Υπουργείου Εξωτερικών και του Υπουργού Εθνικής Άμυνας, γιατί έχουμε το μείζον θέμα των ελληνοτουρκικών, με ενδεχόμενες πιθανότητες κλιμάκωσης, ήδη από τον μήνα Αύγουστο.

Εγώ, όπως θα έπρεπε να κάνω, είχα σχετική συζήτηση με τον Υπουργό Εξωτερικών, μου ανέφερε τις πληροφορίες που μέχρι τώρα υπάρχουν. Νομίζω όμως ότι καλό θα ήταν, ειδικά εάν έχουμε και νέα δεδομένα, να έχει τη δυνατότητα η δική μας Επιτροπή, κεκλεισμένων των θυρών, να εξετάσει τα θέματα αυτά.

Την πρόταση της κυρίας Γιαννάκου, εγώ θα την υποστηρίξω, θα ήθελα όμως να μην είναι μια από τις πρώτες συνεδριάσεις, είναι αναγκαίο να έχει διαμορφωθεί πρώτα μία συναντίληψη μεταξύ των κομμάτων, ενδεχομένως μετά από μια συνεδρίαση του Εθνικού Συμβουλίου Εξωτερικής Πολιτικής και μετά να γίνει η συζήτηση σε ευρύτερο σώμα, όπως είναι το παρόν.

Επίσης, να σας πω ότι ενώ στο Εθνικό Συμβούλιο Εξωτερικής Πολιτικής, είχαμε γενικά τηρήσει το απόρρητο, στο παρελθόν είχαμε από την Επιτροπή αυτή διαρροές, που θα πρέπει όλοι να αντιληφθούμε, με αίσθηση της αυτονόητης ευθύνης, ατομικής και πολιτικής που πρέπει να έχουμε, ότι δεν πρέπει να είναι κάτι που θα επαναληφθεί.

Είναι πολύ καλή η πρότασή σας, να καλέσουμε τον υποψήφιο Επίτροπό μας. Θα πρέπει να επιδιώξετε να έχουμε μια κοινή συνεδρίαση με την Επιτροπή Ευρωπαϊκών Υποθέσεων γι’ αυτό και επίσης καλό θα ήταν να φροντίσετε και για άλλες κοινές συνεδριάσεις. Έχουμε κρίσιμα θέματα που αφορούν, κατ’ αρχήν, τα ευρωπαϊκά θέματα, όπως είναι ο προϋπολογισμός της Ευρωπαϊκής Ένωσης, όπως είναι τα θέματα τα σχετικά με το μεταναστευτικό, που όμως έχουν άμεση αντανάκλαση και στις εργασίες της δικής μας Επιτροπής.

Επίσης, πολύ σημαντική είναι η πρότασή σας για τις τοποθετήσεις των Πρέσβεων. Είναι από τα θέματα που περιμένουμε και εμείς να δούμε ποια θα είναι η τακτική του νέου Υπουργού Εξωτερικών. Εγώ σκοπίμως φρόντισα να μην τοποθετηθούν στις κρίσιμες θέσεις νέοι Πρέσβεις, το αμέσως προηγούμενο διάστημα, το προεκλογικό και περιμένουμε αντίστοιχη υπευθυνότητα γενικά στο ζήτημα αυτό και από την νέα ηγεσία του Υπουργείου Εξωτερικών. Έχουμε μερικά φαινόμενα που μας ανησυχούν, ελπίζω να μην επεκταθούν, επειδή θέλω να είμαι υπεύθυνος δεν θέλω να πω κάτι περισσότερο επ’ αυτών αυτή τη στιγμή.

Τέλος, δύο πρακτικά θέματα. Ίσως θα έπρεπε να ορίσουμε μία τακτική συνεδρίαση μία φορά τουλάχιστον το μήνα και ίσως θα ήταν καλό να ορίσουμε και εκ των προτέρων μια τακτική ημέρα γι’ αυτό, ας πούμε τη δεύτερη Τετάρτη κάθε μήνα, και επίσης να μας ενημερώσετε και για τη συγκρότηση των Επιτροπών Φιλίας, πότε νομίζετε ότι θα είναι δυνατόν να συγκροτηθούν αυτές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κύριε Κατρούγκαλε. Θα μιλήσω με τον Πρόεδρο της Βουλής, τον κ. Τασούλα, και θα σας ενημερώσω γι’ αυτό. Θα τις εξετάσουμε όλες αυτές τις προτάσεις, που είναι πολύ σημαντικές και πολύ χρήσιμες, για να καταλήξουμε σε κάποιες από αυτές. Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε. Συγχαρητήρια για την εκλογή σας και ευχαριστούμε για την πρώτη αυτή συνεδρίαση.

Δεν ήμουν από την αρχή, γι’ αυτό φαντάζομαι ότι θα έχετε πει, αλλά εγώ δεν τα άκουσα, για την ανάγκη μιας πρώτης ενημέρωσης από τον Υπουργό των Εξωτερικών της Επιτροπής. Το είχατε πει;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ναι.

**ΑΝΔΡΕΑΣ ΛΟΒΕΡΔΟΣ:** Το είπατε. Ήμουν σίγουρος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το πρώτο που είπαμε, ζητήσαμε και από τον κ. Δένδια και από τον κ. Παναγιωτόπουλο, να έρθουν στην Επιτροπή και να μας ενημερώσουν.

**ΑΝΔΡΕΑΣ ΛΟΒΕΡΔΟΣ:** Και οι δύο Υπουργοί, ο καθένας όποτε μπορεί, να κάνουν αυτές τις πρώτες ενημερώσεις, για να δούμε και το στίγμα τους, γιατί, κύριε Πρόεδρε, εγώ είχα ασκήσει έντονη κριτική στον Υπουργό των Εξωτερικών, τον κ. Κατρούγκαλο, στην περίοδο των εκλογών, είχαμε κάνει μάλιστα τότε και μία συνεδρίαση του Εθνικού Συμβουλίου Εξωτερικής Πολιτικής, λέγοντας ότι υπερτονίζονται σε προεκλογικό χρόνο τα προβλήματα που προκύπτουν από τις ελληνοτουρκικές σχέσεις, διότι η Κυβέρνηση στερείται λοιπής προεκλογικής ατζέντας.

Δεν ξέρω, αν είχα δίκιο ή αν είχα άδικο, αυτά είχα πει, είμαστε τώρα μετά τις εκλογές και στις προγραμματικές δηλώσεις και μετά τις εκλογές τα θέματα έχουν χαθεί, ενώ όμως υπάρχουν θέματα και πάρα πολύ σοβαρά. Τώρα δεν είμαστε σε προεκλογικό χρόνο, μπορούμε να τα συζητήσουμε με την απαιτούμενη ψυχραιμία. Πού θα τα συζητάμε; Μια από τις βασικές μας εργασίες στο πλαίσιο της Επιτροπής είναι να ξανασυζητήσουμε τα θέματα του Εθνικού Συμβουλίου Εξωτερικής Πολιτικής. Δεν κατάφερα επί χρόνια, παρότι σε πολλούς υπουργούς είχα απευθυνθεί και τους είχα πει ότι αυτό το Συμβούλιο, που δημιουργήθηκε το 2002 και είχα την τιμή τότε εκ μέρους του κ. Παπανδρέου στη Βουλή να το εισηγηθώ εγώ, άλλο σκοπό είχε. Είχε σκοπό όχι την ανταλλαγή απόψεων μεταξύ των κομμάτων, αλλά την τροφοδοσία του πολιτικού συστήματος στο πλαίσιο του απορρήτου από μία σειρά έμπειρων διπλωματούχων και καθηγητών πανεπιστημίου πάνω σε ζητήματα που αφορούν στην εξωτερική μας πολιτική και την αμυντική μας πολιτική με ένα τρόπο χρήσιμο για όλους και τελικά για τη χώρα. Αυτή ήταν η συλλογιστική. Πού έχουμε καταλήξει μετά από 17 χρόνια; Έχουν περάσει 17 χρόνια χωρίς διακυμάνσεις στο να έχουμε μια δεύτερη Επιτροπή Εξωτερικών και Άμυνας, η οποία λειτουργούσε χωρίς διαρροές – αυτό που είπε ο κ. Κατρούγκαλος το προσυπογράφω σε γενικές γραμμές – και τι γινόταν εκεί; Ακούγαμε το ένα κόμμα, το άλλο χωρίς να έχουμε και την ευκαιρία να ακούμε και το ΚΚΕ, γιατί το ΚΚΕ δεν έρχεται. Επιλογή του. Αυτό όμως δεν είναι Εθνικό Συμβούλιο Εξωτερικής Πολιτικής, αυτό είναι μια παράπλευρη Επιτροπή Εξωτερικών και Άμυνας. Για αυτό πρέπει να το ξανασκεφτούμε το Εθνικό Συμβούλιο Εξωτερικής Πολιτικής.

Η δική μας η δουλειά εδώ, το δικό μας καθήκον είναι να τροφοδοτήσουμε το πολιτικό μας σύστημα με τις αξιόλογες εκείνες σκέψεις τροποποίησης του νόμου περί Εθνικού Συμβουλίου Εξωτερικής Πολιτικής, που θα το μετατρέψει σε αυτό, για το οποίο το θέλουμε. Να είναι ένα συμβούλιο, για να βγαίνει κερδισμένος ο Υπουργός Εξωτερικών, όλα τα πολιτικά κόμματα όχι ακούγοντας το ένα το άλλο, ξέρουμε τι λέει το ένα και το άλλο. Δεύτερον, επ’ αυτού σχετικό εν μέρει. Σε ένα από τα τελευταία Εθνικά Συμβούλια Εξωτερικής Πολιτικής ακούσαμε την πρόταση του ΣΥΡΙΖΑ για τη δημιουργία του Συμβουλίου Εθνικής Ασφαλείας, κάτι με το οποίο συμφωνείτε και εσείς ως κόμμα. Εμείς λέγαμε ότι από τη στιγμή που το 2002 επί Κώστα Σημίτη έγινε τροποποίηση στον νόμο περί ΚΥΣΕΑ και συμπεριελήφθη στα καθήκοντά του η διαμόρφωση στρατηγικής εθνικής άμυνας, αυτή η αρμοδιότητα βέβαια δεν ασκήθηκε ποτέ, κύριε Πρόεδρε, αλλά ο νόμος την προέβλεπε. Δεν χρειαζόμαστε ένα ακόμα όργανο, πολλά όργανα έχουμε. Ήρθε εχθές ο νόμος για το επιτελικό κράτος και συμπεριέλαβε σχετική ρύθμιση για το ΚΥΣΕΑ όπου ενσωματώνει αυτή την τροπολογία του 2002 και το καθιστά ένα όργανο διαμόρφωσης εθνικής στρατηγικής για την άμυνα. Δεν χρειάζεται λοιπόν και άλλο όργανο και αυτό πρέπει να είναι μια θέση που εύχομαι να την λάβει και η Επιτροπή Εξωτερικών και Άμυνας. Αρκετά όργανα έχουμε. Εχθές μάλιστα είπα στη Βουλή ότι φτιάχνουμε όργανα τα περισσότερα των οποίων είναι και ξεκούρδιστα. Μα δεν χρειαζόμαστε οργανική μέθοδο σκέψης, χρειαζόμαστε λειτουργικές δυνατότητες στα όργανα, τα οποία ήδη έχουμε. Συμφωνώ με τον κ. Κατρούγκαλο ότι πάρα πολλές ρυθμίσεις που αφορούν θέματα του υπουργείου Εξωτερικών και του υπουργείου Αμύνης λύνονται με επιμέρους διατάξεις σχεδίου νόμου. Όταν μιλούσε ο συνάδελφος του είπα ότι το σημερινό σχέδιο νόμου που έχουμε στην Ολομέλεια στο άρθρο 90 υπάρχει ειδική πρόβλεψη για τον υπηρεσιακό γραμματέα του Υπουργείου Εξωτερικών, όπου τον θέλει να είναι και ένας πρέσβης, που αφυπηρέτησε αλλά εκ προσωπικοτήτων. Δεν ξέρω, αν αυτό έγινε μια φωτογραφία, αλλά δεν μου αρέσει καθόλου. Θα μου πείτε αυτά πήγαινε να τα πεις στην Ολομέλεια. Δίκιο θα έχετε, αλλά συμφωνώ με τον συνάδελφο ότι θέματα που ρυθμίζουν άλλοι νόμοι χωρίς να ασκείται νομοθετική πρωτοβουλία του Υπουργείου Εξωτερικών ή του Υπουργείου Αμύνης με την απλή προσυπογραφή της σχετικής νομοθετικής πρωτοβουλίας πρέπει να περνάνε από εδώ.

Τα βλέπουμε στην Ολομέλεια, αλλά δεν υπάρχει χρόνος να αφιερώσουμε στην ομιλία μας για μια ακόμη διάταξη στις εκατοντάδες και είμαστε τελικά, ως Επιτροπή Εξωτερικών και Άμυνας, εκτεθειμένοι, γιατί θέμα που αφορά δικές μας αρμοδιότητες δεν το συζητάμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Καταρχάς, να κάνω μια παρατήρηση, σχετικά με αυτά που είπαν οι δύο προλαλήσαντες Υπουργοί, να μεταφέρω και εγώ την εμπειρία μου από τη συμμετοχή μου στο Συμβούλιο Εξωτερικής Πολιτικής.

Να πω ότι πράγματι εκεί δεν υπήρχαν διαρροές και ότι αυτό το όργανο λειτούργησε και λειτούργησε πάρα πολύ εποικοδομητικά, τουλάχιστον όσο συμμετείχα εγώ, επομένως έχω και ίδιαν άποψη.

Σε ό,τι αφορά στο θέμα των διαρροών από την Επιτροπή μας θα ήθελα να παρακαλέσω όλους μας και να συστήσω ότι λόγω της ευαισθησίας των θεμάτων είναι αυτονόητο ότι αυτά τα ζητήματα πρέπει να μένουν εδώ. Θα παρακαλούσα, λοιπόν, όλοι να το τηρήσουμε, για να μπορέσουμε να κρατήσουμε ψηλά το κύρος της Επιτροπής και να γίνουν και πιο ουσιαστικές οι συζητήσεις μας, γιατί καταλαβαίνετε ότι άλλως, όλοι θα αποθαρρυνθούμε από το να επιδιώξουμε να κάνουμε ακόμα πιο ουσιαστικές και σημαντικές συζητήσεις για θέματα καίρια είτε για τα εξωτερικά είτε για την άμυνα. Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Να σας ευχηθώ και εγώ καλή θητεία και θα ξεκινήσω από εκεί που σταματήσατε, γιατί πρέπει να είμαστε ειλικρινείς. Εγώ συμμετέχω από το 2009, δέκα χρόνια, συμβαίνει ακριβώς το αντίθετο και τολμώ να πω ότι τουλάχιστον σε ό,τι αφορά στο δικό μας κόμμα δεν έχουμε κάνει ποτέ καμία διαρροή και πουθενά, ούτε έχουμε χρησιμοποιήσει ποτέ πρακτικά, παρότι έχουμε τη γνώμη ότι αυτά μαθαίνονται και τα ξέρουν και οι άλλοι από πριν.

Θα σας αναφέρω και ακραία παραδείγματα. Άκρως απόρρητο με υπογραφές, που έστειλε κάποιος Υπουργός και όταν άνοιξα να το διαβάσω διαπίστωσα ότι είχε δημοσιευθεί όλο στην «ΕΛΕΥΘΕΡΟΤΥΠΙΑ». Ήταν δημοσιευμένο πριν το δούμε εμείς και οι διαρροές γίνονται και από τα εκάστοτε κυβερνητικά στελέχη και από άλλους.

Εμείς αυτό που θέλουμε να πούμε είναι ότι θα υποσχεθούμε και πάλι ότι δεν πρόκειται να κάνουμε διαρροές, δεν το κάναμε ακόμη και όταν προκληθήκαμε, αλλά αυτός είναι ένας χορός που πρέπει να τον χορεύουν όλοι.

Υπάρχουν θέματα, τα οποία πραγματικά δεν πρέπει να φεύγουν, αλλά το κάθε πολιτικό κόμμα παίρνει και τις ευθύνες του.

Νομίζω ότι το πιο σημαντικό για την Επιτροπή, πέρα από όσα ειπώθηκαν – που με κάποια συμφωνώ με κάποια όχι, θα τα δούμε στην πορεία – είναι η ενημέρωση που πρέπει να γίνεται από τους δύο Υπουργούς, Εξωτερικών και Άμυνας.

Θέλω να πω, όχι ενημέρωση, που τα έχει ήδη πει στα κανάλια πρώτα. Δεν έχω κάτι να κατηγορήσω τον κ. Δένδια, ίσα – ίσα, ούτε προηγούμενους Υπουργούς, όμως να είναι πιο ουσιαστική και λίγο πιο βαθιά η ενημέρωση σ' αυτή την Επιτροπή.

Υπάρχουν λόγοι σκοπιμοτήτων, που τους καταλαβαίνουμε, που άλλα θα πεις δημόσια, όχι εντελώς τα αντίθετα, αλλά κάποια να τα κρύψεις, όμως εμείς να έχουμε μια πιο σοβαρή ενημέρωση και θα έλεγα ότι λίγες φορές την είχαμε και πολλές φορές την είχαμε, όταν τη συζητούσαμε, δηλαδή απευθείας, αλλά είναι καλό να υπάρχει αυτή η ενημέρωση και στην Επιτροπή.

Με την ευκαιρία αυτή θέλω να πω ότι έχουμε την αίσθηση ότι κλιμακώνεται πολύ άσχημα κατάσταση στο Αιγαίο, συνολικά από την πλευρά της επιθετικότητας της Τουρκίας. Έχουμε μια ανησυχία και καλό θα ήταν – εγώ προσπάθησα να επικοινωνήσω και με Υπουργούς, όμως λείπουν – να έχουμε μια ενημέρωση, όχι στην Επιτροπή, γιατί είναι δύσκολο αφού κλείνει η Βουλή, αλλά τουλάχιστον να υπάρξει από πλευράς Κυβέρνησης κάποια ενημέρωση στα κόμματα. Εμείς θα το επιδιώξουμε.

Όσον αφορά στα υπόλοιπα, όντως έχει λίγο νομοθετικό έργο αυτή η Επιτροπή, αυτό ισχύει, παρότι είναι πάρα πολύ σοβαρή.

Υπάρχει, βέβαια και η Επιτροπή Εξοπλισμών, όπου εκεί συζητούνται πιο εξειδικευμένα θέματα. Δεν έχουμε να κάνουμε καμία διαφορετική πρόταση, από πλευράς εμπειρίας από αυτές που ακούστηκαν, αλλά έχω μια σοβαρή επιφύλαξη για το αν θα συνεδριάζει η Επιτροπή μία φορά τον μήνα και κάθε Τετάρτη κ.λπ.. Πρέπει να είμαστε και λίγο πρακτικοί. Με νομοθετικό έργο και τόσα καθήκοντα που υπάρχουν, συν ότι πρέπει να εξασφαλίζουμε και μια επαφή εκτός Βουλής, είναι πολύ δύσκολο, ούτε μπορούμε να το προκαθορίσουμε κάθε δεύτερη Τετάρτη ή κάθε μία Τετάρτη του μήνα.

Στην πορεία θα δούμε πώς θα είναι και η πορεία του νομοθετικού έργου, γιατί δυσκολευόμαστε. Δηλαδή, δεν μπορεί να έχεις Ολομέλεια με σοβαρό νομοσχέδιο και να είμαστε και εδώ. Σε τελευταία ανάλυση, τα μικρότερα κόμματα αριθμητικά – εμείς έχουμε τρεις βουλευτές εδώ – δεν είναι και τόσο εύκολο κάθε φορά να ερχόμαστε όλοι, παρότι θέλουμε να παρακολουθούμε. Θα τα δούμε στην πορεία αυτά. Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Θέλω να ενημερώσω την Επιτροπή ότι οι συμμετέχοντες βουλευτές από τη Μέρα 25 μας ειδοποίησαν ότι δεν μπορούν να είναι εδώ, διότι είναι στην Ολομέλεια ταυτόχρονα. Είναι δύο βουλευτές εδώ, ο κ. Γρηγοριάδης και η κυρία Σακοράφα. Σε ό,τι αφορά στη συνεδρίαση, πάντως, να ξέρετε ότι πρόθεση του προεδρείου – φυσικά αυτό θα προκύψει και από τις ανάγκες που υπάρχουν – είναι να συνεδριάζουμε, πράγματι, πολύ τακτικά. Δηλαδή, θα κάνουμε ίσως και κατάχρηση των δυνατοτήτων μας, γιατί τα θέματα είναι πάρα πολύ σοβαρά και δεν έχουμε την πολυτέλεια. Μάλιστα, θέλω να ξέρετε ότι, αν χρειαστεί, θα συγκαλέσουμε και εκτάκτως την Επιτροπή και σε περιόδους που μπορεί να μην είναι περίοδοι που συμβαίνει κάτι κοινοβουλευτικά που θα μπορούσε να δικαιολογήσει μια τέτοια συνεδρίαση. Όταν συμβαίνει κάτι άλλο και είναι σοβαρό και κρίνουμε σκόπιμο, πιστεύω ότι πρέπει να βρεθούμε και νομίζω ότι σε αυτό βρίσκω όλους σας σύμφωνους. Τον λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ**: Θέλω να σας συγχαρώ και εγώ με τη σειρά μου, κύριε Πρόεδρε. Η εμπειρία μου, μετά από πολλά χρόνια σε αυτή την Επιτροπή, λέει κάτι πολύ απλό. Η Επιτροπή είτε θα έχει σαν στόχο να αναβαθμιστεί και να γίνει μια επιτροπή ευρωπαϊκής βουλής ή θα παραμείνει απλός θεατής. Το λέω αυτό, διότι έχουμε εμπειρία και από τα δύο, κύριοι συνάδελφοι. Έχουμε εμπειρία από συζητήσεις οι οποίες, τελικώς, είχαν ουσία και χάραζαν στρατηγική και επιδίωκαν εθνική συνεννόηση. Νομίζω ότι με τον κ. Παφίλη έχουμε κάποια στιγμή συνύπαρξης σε αυτά. Νομίζω ότι όλοι οι υπόλοιποι δεν τα έχετε ζήσει.

Υπήρχαν, όμως και περίοδοι στις οποίες η Επιτροπή αυτή ήταν στο απόλυτο σκοτάδι. Αυτό εξαρτάται από το Υπουργείο Εξωτερικών. Αν ο Υπουργός Εξωτερικών επιθυμεί, πραγματικά, τη διαμόρφωση μιας κοινής θέσης, τουλάχιστον στα βασικά, ιδιαίτερα τώρα που υπάρχει όξυνση στα θέματα με την Τουρκία, είναι στο χέρι του να το επιδιώξει. Πιστεύω ότι κρίνοντας από τα μέλη της Επιτροπής, από όσα βλέπω γύρω μου, έχω την αίσθηση ότι τα κόμματα πρόσεξαν ποιους έστειλαν στην Επιτροπή Εξωτερικών και Άμυνας. Έστειλαν, δηλαδή, αναβαθμισμένους βουλευτές που είναι σε θέση, αν δεσμευτούν, να τηρήσουν το απόρρητο, που είναι η δεύτερη προϋπόθεση ουσιαστικής συζήτησης, ιδιαίτερα για θέματα ελληνοτουρκικά.

Η άποψή μου είναι ότι πρέπει να επιδιώξουμε την πρώτη λύση, δηλαδή, την ουσιαστική συζήτηση των θεμάτων. Το λέω αυτό, διότι, αν δεν το κάνουμε εμείς, κυρίες και κύριοι συνάδελφοι, δηλαδή, αν δεν έχουμε εμείς δημόσιο πολιτικό λόγο, λόγω αυξημένου αισθήματος ευθύνης και προσοχής του τι λέμε ο κάθε ένας από εμάς όταν βγαίνει στις τηλεοράσεις, μας αντικαθιστούν οι διάφοροι πολιτικολογούντες περί την εξωτερική πολιτική, πράγμα το οποίο έχει πολύ μεγάλους κινδύνους. Δηλαδή, εγώ που παρακολουθώ από κοντά όλο τον τελευταίο καιρό τι λέγεται στις τηλεοράσεις, είναι φορές που μου έρχεται να σπάσω την τηλεόραση και, αν δεν μου την είχε πάρει πρόσφατα ο άντρας μου, θα ήταν σχεδόν βέβαιο ότι θα είχε συμβεί.

Θέλει πολύ μεγάλη προσοχή. Η άποψή μου λοιπόν είναι ότι ο υπεύθυνος Βουλευτής ο οποίος είναι μέλος της Επιτροπής, ο οποίος έχει γνώση για του τι μιλάει, έχει τη δυνατότητα να υπερασπιστεί και να προωθήσει την εθνική θέση πολύ καλύτερα απ’ ότι ένας οποιοσδήποτε, ο οποίος βγαίνει και θεωρεί ότι είναι η μεγάλη ειδικότητά του. Θα έρθω τώρα στο θέμα της συναίνεσης. Εγώ έχω ζήσει και τις δύο περιόδους πάλι – αυτά είναι τα προνόμια των παλιών – έχω ζήσει την υπόθεση Σκόπια διαχείριση του θέματος των Σκοπίων επί κυβερνήσεως Κώστα Καραμανλή, όπου η Επιτροπή αυτή είχε την πλήρη εικόνα, την πλήρη γνώση και συμμετείχε, και άρα στη δια της συμμετοχής στα φόρα τα εξωτερικά εννοώ, δηλαδή, στο Συμβούλιο της Ευρώπης, στο ΝΑΤΟ, όλα αυτά που είναι κομμάτι της κοινοβουλευτικής διπλωματίας, η κυβέρνηση τότε είχε την κοινοβουλευτική στήριξη όλων των Βουλευτών, οι οποίοι τότε πέσανε στη μάχη στα διάφορα επίπεδα στα οποία ήταν.

Έχω και την πρόσφατη εμπειρία χωρίς να θέλω να στενοχωρήσω τον κ. Κατρούγκαλο αλλά δεν αφορά στον ίδιο, αλλά τον κ. Κοτζιά, ο οποίος δεν ενημέρωσε ποτέ. Μην ενημερώνοντας ποτέ, βεβαίως δεν θα μπορούσε να επιτύχει την οποιαδήποτε κοινή θέση ή έστω και αν το προσπαθούσε ενδεχομένως. Πάντως, εν πάση περιπτώσει η Επιτροπή δεν έπαιξε κανένα ρόλο, τα έμαθε εκ των υστέρων δια του τύπου κλπ.

Αυτές είναι οι δύο δυνατότητες τις οποίες έχουμε. Η άποψή μου λοιπόν είναι ότι όταν θα έρθει ο κ. Δένδιας η κουβέντα θα πρέπει να είναι ειλικρινής. Θέλετε μια Επιτροπή αναβαθμισμένη στο επίπεδο των Ευρωπαϊκών Επιτροπών Εξωτερικής Πολιτικής και Άμυνας και να συζητήσουμε τα θέματα. Πάμε για όξυνση δεν υπάρχει αμφιβολία γι’ αυτό. Είμαστε σε εξαιρετικά ευαίσθητη θέση και γι’ αυτό εγώ ανησυχώ και προτιμώ τα μέλη της Επιτροπής να μιλάνε από το μιλάνε άλλοι και να ενημερώνουν τον ελληνικό λαό. Διότι αυτή τη στιγμή ο λαός κάνει διακοπές, αλλά υπάρχει μια αυξημένη ευαισθησία, την οποία τη βλέπει κανείς γύρω του πολιτικά. Οι ερωτήσεις πέφτουν βροχή από τον κόσμο.

Άρα, καλό είναι μέσα σε αυτή την προσπάθεια η Επιτροπή να έχει την απόλυτη συμμετοχή και να ακούγεται και η άποψη των ανθρώπων, για να μπορέσουμε να έχουμε –που στα ελληνοτουρκικά νομίζω ότι δεν θα είναι οι διαφορές τόσο μεγάλες – στα ελληνοτουρκικά οι απόψεις θα συμπίπτουν πιο εύκολα. Για να μπορέσουμε να το διαχειριστούμε. Άρα, κύριε Πρόεδρε, εξαρτάται από τους Υπουργούς, από εσάς και από τα μέλη της Επιτροπής η πρώτη συζήτηση να μείνει πράγματι κεκλεισμένων των θυρών, διότι κανένας Υπουργός δεν πρόκειται να ανοίξει το στόμα του ειλικρινώς, εάν τα δει γραμμένα σε διάφορα site κατά τη διάρκεια της ομιλίας του και θα έχει και δίκιο. Άρα, εξαρτάται και από εμάς.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κεδίκογλου Συμεών (Σίμος), Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Νικολακόπουλος Ανδρέας, Παπαδόπουλος Μιχαήλ (Μιχάλης), Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Φωτήλας Ιάσωνας, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αυγέρη Δώρα, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Κασιμάτη Νίνα, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Τελιγιορίδου Ολυμπία, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Λοβέρδος Ανδρέας, Φραγγίδης Γεώργιος, Λαμπρούλη Γεώργιο, Συντυχάκη Εμμανουήλ, Παφίλης Αθανάσιος, Χήτας Κωνσταντίνος, Μυλωνάκης Αντώνιος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ:** Θα πω καταρχήν ότι τα εθνικά θέματα και τα ζητήματα κυριαρχίας, δυστυχώς είναι ευεπίτευκτα λαϊκισμού και πρέπει να το αποφύγουμε. Είναι πάρα πολύ σοβαρά ζητήματα, για να πουλάει ο καθένας πατρίδα ή οτιδήποτε άλλο. Το δεύτερο που θα ήθελα να πω είναι το εξής, ότι υπάρχουν διάφορα συστήματα λειτουργίας αυτής της Επιτροπής και ιδιαίτερα της Επιτροπής Εξοπλισμών, δεν νομίζω ότι είμαστε έτοιμοι αν και θα έπρεπε να είμαστε. Το γεγονός ότι τα μέλη της Επιτροπής Εξοπλισμών θα μπορούσαν να έχουν ένα βαθμό απορρήτου όπως γίνεται σε άλλες χώρες. Βεβαίως, σε άλλες χώρες υπάρχει και Υφυπουργός τον οποίο επιλέγει η Βουλή για τη σύνδεση της Βουλής με το Υπουργείο Εθνικής Άμυνας.

Συμφωνώ σχεδόν με όλα που πρέπει να κάνουμε, απλά θα ζητούσα η Επιτροπή Εξοπλισμών να είναι σταθερή, δηλαδή να μην έχουμε αντικαταστάσεις. Έχει πολύ μεγάλη σημασία.

Δεύτερον, με μια έννοια να εκπαιδευθεί. Είναι καλό το γεγονός ότι υπάρχουν εδώ άνθρωποι που έχουν μια εμπειρία αρκετά μεγάλη, είτε λόγω επαγγέλματος είτε λόγω συζήτησης, γιατί θα έρχονται οι Αρχηγοί, θα λένε διάφορα πράγματα, σωστά, κατά βάση, και από κάτω δεν θα καταλαβαίνουν για τι πράγμα μιλάμε. Οπότε, είναι καλό να υποστούν μια τέτοια εκπαίδευση οι Βουλευτές, για να ξέρουν τα βασικά οπλικά συστήματα και τι γίνεται με αυτά. Αυτό για μένα είναι πάρα πολύ σοβαρό.

Το τρίτο θέμα είναι το εξής, θα μου πείτε είναι δικό μου, δηλαδή εμένα με καίει, αυτό εννοώ. Υπάρχει μια συμφωνία σχεδόν από όλα τα σημερινά κόμματα της Βουλής ότι είναι αναγκαίο να αλλάξει ο νόμος περί προμηθειών των Ενόπλων Δυνάμεων. Αυτό είναι συμφωνία, όλοι έλεγαν ότι πρέπει να αλλάξει. Υπάρχει μια μεγάλη προετοιμασία στο Υπουργείο Εθνικής Άμυνας, ίσως στο επίπεδο των ενημερώσεων θα μπορούσε, πέρα από τον Υπουργό Εθνικής Άμυνας ή τον Υφυπουργό, να προσκληθεί και ο Διευθυντής της Γενικής Διεύθυνσης Αμυντικών Εξοπλισμών που, στην ουσία, αυτός το διαχειρίζεται αυτό, για να ξέρουμε πού βρισκόμαστε και από άποψη νομοθετικού έργου. Βεβαίως, υπάρχουν πολλά επίπεδα στην εθνική άμυνα, από την εκπαίδευση, τη μέριμνα, τέλος πάντων να μην επεκταθώ, που θα μας απασχολούν, αλλά νομίζω ότι ειδικά τα εξοπλιστικά προγράμματα είναι πολύ πιο ειδικό θέμα και χρειάζεται ως προς αυτό να λειτουργήσουμε. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε, κύριε Βίτσα. Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ**: Αφού ευχηθώ και εγώ καλή επιτυχία και στα καθήκοντα του Προεδρείου, αλλά και στις εργασίες των μελών της Επιτροπής, θα ήθελα να επισημάνω μια λέξη που είπε η κυρία Μπακογιάννη πριν λίγο και που, πραγματικά, νομίζω ότι, κύριε Πρόεδρε, αποτελεί και για εσάς μια πρόκληση, αλλά και το κουμπί της όλης υπόθεσης που έχει να κάνει με τις εργασίες αυτής της Επιτροπής και αυτή η λέξη είναι η λέξη «αναβάθμιση».

Πιστεύω ότι η αναβάθμιση της Επιτροπής μπορεί να προέλθει από μια συντονισμένη δράση και του Προεδρείου, αλλά και της βούλησης που πρέπει να έχουν οι αρμόδιοι Υπουργοί, ούτως ώστε και να προσέρχονται και να ενημερώνουν, με όλες τις δικλίδες ασφαλείας που προανέφερε και ο κ. Βίτσας, και απόρρητο και άλλα πολλά που μπορούν να γίνουν, έτσι ώστε πράγματι οι εργασίες της Επιτροπής να είναι πολύ αποδοτικές και παραγωγικές.

Θα διαφωνήσω, στο πλαίσιο της συναδελφικότητας, με αυτό που είπατε ότι δεν έχει ιδιαίτερα βαρύ νομοθετικό έργο. Η Επιτροπή μας στην προηγούμενη περίοδο είχε διάφορα νομοσχέδια αρκετά σοβαρού ενδιαφέροντος, χειρίστηκε ζητήματα τα οποία έχουν να κάνουν και με τις Ένοπλες Δυνάμεις, αλλά και με τον Οργανισμό του Υπουργείου Εξωτερικών και, κατά τούτο, πιστεύω ότι το έργο είναι ιδιαίτερο, είναι σημαντικό και θα πρέπει να είναι, όπως είπατε κι εσείς στην εναρκτήρια ομιλία σας, ακόμη πιο συντονισμένο και αποδοτικό.

Εξειδικευμένα θα ήθελα, επίσης, να ενημερωθεί η Επιτροπή μας σχετικά με την σχεδιαζόμενη από την κυβέρνηση εξωτερική πολιτική και πολιτική ασφάλειας, να έρθουν, δηλαδή, οι δύο συναρμόδιοι Υπουργοί για να ενημερώσουν γι’ αυτά τα ζητήματα.

Διαβάσαμε στον ηλεκτρονικό τύπο, ότι πρόσφατα, πριν από λίγες μέρες, συνυπογράφηκε και ένα μνημόνιο συνεργασίας για Γραφείο Αμυντικής Διπλωματίας του Υπουργείου Εθνικής Άμυνας. Θα έπρεπε η Επιτροπή να γνωρίζει, βέβαια τώρα συνεστήθη, οπότε να έρθει ο κ. Υπουργός να μας πει πώς σκέπτεται να λειτουργήσει αυτό το Γραφείο Αμυντικής Διπλωματίας, όπως διαβάσαμε, και τι σχέση θα έχει αυτό το Γραφείο με το Συμβούλιο Εθνικής Ασφάλειας και πώς θα λειτουργεί το Συμβούλιο Εθνικής Ασφάλειας, το οποίο ήταν και ένα από τα ζητήματα που συμπεριλαμβάνονταν στο πρόγραμμα της Νέας Δημοκρατίας. Βέβαια, μέχρι στιγμής, έχουμε δει τον Σύμβουλο Εθνικής Ασφάλειας και όχι το Συμβούλιο Εθνικής Ασφάλειας.

Πρέπει, δηλαδή, να δούμε σε τι συνίσταται και πώς θα εμπεριέχεται η όλη αυτή ιστορία.

Επίσης, μια υπόθεση συνεδρίασης πρέπει να είναι οι σχέσεις με την Αλβανία και η θέση της ελληνικής μειονότητας στην Αλβανία, πέραν του καυτού ζητήματος που προανέφερε η κυρία Μπακογιάννη, των ελληνοτουρκικών σχέσεων, οι οποίες πράγματι δομούνται σε μια φάση από θερμό επεισόδιο έως όξυνση. Πάντως θα είναι μια αναβαθμισμένη απειλή.

Ένα άλλο σημαντικό ζήτημα, το οποίο θα ήθελα να συμβουλευτείτε και μετά τα πρακτικά να το δείτε, είναι να εκφράσει γνώμη, αλλά και να εργαστεί η Επιτροπή μας σχετικά με τη σχεδιαζόμενη από την προηγούμενη κυβέρνηση – διότι εδώ πρέπει να υπάρχει μια σαφής συνέχεια και μάλιστα θα έλεγα μια θωρακισμένη συνέχεια πολιτικών πάνω σ' αυτό το ζήτημα – τη νέα Δομή Δυνάμεων όπως αυτή είχε προετοιμαστεί και από την προηγούμενη κυβέρνηση, αλλά και από την προπροηγούμενη, της οποίας ήμουν μέλος για ένα διάστημα. Η νέα Δομή Δυνάμεων, η οποία έχει να κάνει με πολλά ζητήματα, από τα στρατόπεδα παρουσιάσεων των νεοσυλλέκτων μέχρι ζητήματα που έχουν να κάνουν με μείζονες σχηματισμούς και με άλλα σχετικά.

Η Επιτροπή, επίσης, είχε ασχοληθεί με τα ζητήματα - αυτά είναι θέματα Επιτροπής Εξοπλισμών, αλλά ελαυνόμενος από αυτό που είπε ο κ. Βίτσας, το πολύ σωστό, θέλω να πω σχετικά με τον νόμο περί προμηθειών. Έχει εξαγγελθεί κατ' επανάληψη η αλλαγή του νόμου 3978, του γνωστού νόμου Βενιζέλου, ο οποίος έχει καταστεί πλέον νόμος μη προμηθειών. Δεν μπορούν οι Ένοπλες Δυνάμεις να σηκώσουν το βάρος των προμηθειών και της ανανέωσης όλων των οπλικών συστημάτων με αυτό τον νόμο, ο οποίος είναι τροχοπέδη. Πρέπει να αλλάξει και πιστεύω ότι θα αποτελέσει ένα σημαντικό βήμα για τη δική μας Κυβέρνηση, την Κυβέρνηση της Νέας Δημοκρατίας να κάνει μια σοβαρή παρέμβαση στον νόμο 3978.

Αυτά ήθελα να σας πω. Πιστεύω ότι συντονισμένα και με μεθοδικό τρόπο μπορούν να επιτευχθούν πάρα πολλά από την Επιτροπή μας και να δημιουργηθεί μια ευοίωνη προοπτική για τα ζητήματα με τα οποία αυτή ασχολείται. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Επειδή βλέπω ότι πολλοί ομιλητές έχουν θέσει το θέμα της αναβάθμισης και βεβαίως, μείνατε στο πώς μπορούμε να εξασφαλίσουμε το απόρρητο αυτών των συζητήσεων σε ευαίσθητα ζητήματα, όπως τα εθνικά μας θέματα, αυτό που θα ήθελα να πω είναι ότι πρακτικώς εμείς θα λάβουμε όλα τα ενδεικνυόμενα μέτρα, αλλά βεβαίως εξαρτάται από όλους μας, που συμμετέχουμε, για το πόσο μπορούμε να το κρατήσουμε. Νομίζω ότι από την πρώτη συνεδρίαση, αν είναι μια ουσιαστική συνεδρίαση και θα είναι, διότι θα καλέσουμε έναν από τους δύο Υπουργούς, Άμυνας ή Εξωτερικών, θα εξαρτηθεί από το αποτέλεσμα αυτής της συζήτησης και από τον τρόπο που θα διασφαλιστεί το απόρρητο αυτής της συζήτησης, εάν θα μπορέσουμε πραγματικά να βάλουμε τα θεμέλια για κάτι πιο ουσιαστικό. Τον λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Θέλω κι εγώ να σας συγχαρώ. Θεωρώ πολύ θετική την πρωτοβουλία σας να αρχίσει αυτή η Επιτροπή τις συνεδριάσεις της αυτή την περίοδο με το θέμα που θέτετε και βέβαια να σας πω ότι ανοίγετε ένα ζήτημα που απαιτεί πολλή σοβαρότητα, πολύ μεγάλη υπευθυνότητα και γενναιότητα, θα έλεγα. Ανοίγει την όρεξη η πρότασή σας και δεν ξέρω πόση όρεξη θα έχουμε – εμείς έχουμε πολλή όρεξη από την πλευρά του ΣΥΡΙΖΑ – αλλά ταυτόχρονα και πόση γενναιότητα, για να τα συνδέσουμε όλα αυτά.

Δεν έχω να προσθέσω κάτι στα ειδικά θέματα, ο Γιώργος Κατρούγκαλος και ο Δημήτρης Βίτσας, νομίζω ότι έθεσαν εύστοχα ζητήματα, αλλά η αναβάθμιση είναι ακριβώς ένας στόχος που εκκρεμεί πολλά χρόνια. Η αναβάθμιση του Ελληνικού Κοινοβουλίου, του ρόλου του Ελληνικού Κοινοβουλίου στην εξωτερική πολιτική και στην άμυνα.

Σωστά το θέτει η κυρία Μπακογιάννη, δεν είναι ζήτημα μόνο εχεμύθειας και απορρήτου. Είναι πιο σύνθετο το ζήτημα. Είναι ακριβώς της δυνατότητας των βουλευτών να ενημερώνονται και να επιμορφώνονται πολλαπλά. Είναι το ζήτημα του ρόλου που θέλει να παίξει κάθε φορά ο Υπουργός και του τρόπου.

Εδώ να κάνω την επισήμανση ότι ο καθένας μας μπορεί να έχει την άποψή του ή την αξιολόγησή του για το πώς κάθε Υπουργός Εξωτερικών έχει χειριστεί τα ζητήματα. Δεν νομίζω όμως ότι ο κ. Κοτζιάς επιτέλεσε κάποια εξαίρεση αρνητική στο θέμα αυτό. Ενημέρωνε την Επιτροπή και εν πάση περιπτώσει, επεξέτεινε όπως απολύτως συνέχισε ο κ. Κατρούγκαλος και επεξέτεινε μάλιστα και αυτή την ενημέρωση και με το πνεύμα του πανεπιστημιακού δασκάλου και τον εμπλούτιζε πέρα από τον ρόλο του ως Υπουργός Εξωτερικών με πρόσθετα στοιχεία.

Δεν είναι εκεί το ζήτημα, το ζήτημα είναι πώς μπορεί το Υπουργείο να βρίσκεται σε μια διαρκή επικοινωνία με την Επιτροπή, ώστε να παράγεται διαρκώς ένα αναβαθμισμένο έργο από κοινού με τους διακριτούς ρόλους, βέβαια, Κυβέρνησης και Βουλής, διότι η Βουλή νομοθετεί και ελέγχει και στα δύο επίπεδα η αναβάθμιση έχει νόημα να αποτυπωθεί. Δηλαδή, μπορούμε να οργανώνουμε συζητήσεις, κύριε Πρόεδρε, με επιλεγμένους προσκεκλημένους για να βελτιώσουμε τη δυνατότητα της Επιτροπής μας, δηλαδή της Βουλής στο να καταθέσει συλλογικές, γιατί όχι, προτάσεις αναβάθμισης επί του νομοθετικού πλαισίου για θέματα που έχουν να κάνουν με τη διαφάνεια, με την πληρότητα, την υπευθυνότητα και με τον έλεγχο της Βουλής και όχι απλά και μόνο με μια ενημέρωση που πάντα είναι χρήσιμη, επωφελής και πάντα προσθέτει, αλλά εν πάση περιπτώσει μένει εκεί και δεν έχει επόμενο βήμα. Και στο επίπεδο του ελέγχου έχει νόημα η αναβάθμιση, γιατί αυτά είναι αμφίδρομα.

Τελειώνω με μια σκέψη, την καταθέτω προς διερεύνηση. Συνήθως, όταν περιορίζεις τη δημοσιότητα μιας συζήτησης, γεννάς κίνητρο για να εισέλθουν πιέσεις, για να ακυρωθεί αυτή η προφύλαξη, ιδιαίτερα όταν καλείς σε μια έκτακτη συνεδρίαση, που ενώ συνήθως έχει η διαδικασία της Επιτροπής δημοσιότητα ανοικτή, καλείται κάποια στιγμή με κανόνες εξαίρεσης, δηλαδή με κανόνες απορρήτου και εμπιστευτικότητας. Εκεί νομίζω ότι συνήθως σκάβουμε τον λάκκο μας και φέρνουμε το αντίθετο αποτέλεσμα, γιατί προκαλούμε μια πολύ μεγάλη αναταραχή ενδιαφέροντος και πάντα υπάρχουν, δυστυχώς, οι μηχανισμοί εκείνοι που υπερβαίνουν την συμφωνία που κατά καιρούς έχουμε κάνει και έχουμε εμπειρία από αυτό.

Θα έλεγα να σκεφτούμε, λοιπόν, το ενδεχόμενο εκτός από προφανείς αναγκαίες περιπτώσεις, που ο καθένας καταλαβαίνει, να είναι όλες δημόσιες και στο πλαίσιο της λειτουργίας της Επιτροπής οι ερωτοαπαντήσεις μεταξύ των Βουλευτών και των Υπουργών, αυτές να προστατεύονται. Δηλαδή το τμήμα της συνεδρίασης που θα αφορά σε κάποιες ερωτήσεις και απαντήσεις των Υπουργών από την πλευρά των Βουλευτών, αυτές να τίθενται σε ένα πεδίο προστασίας του απορρήτου, της εχεμύθειας, της εμπιστευτικότητας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ, κύριε Δρίτσα. Ειλικρινά πάντως σε αυτό έρχομαι να συνηγορήσω στο ό,τι μέτρα και να πάρουμε, είναι αδύνατον να εξασφαλίσουμε έτσι στο επιθυμητό βαθμό το αποτέλεσμα. Θυμάμαι ως μέλος της Εξεταστικής Επιτροπής για τους εξοπλισμούς, συνεδριάζαμε σε αυτή την αίθουσα και μάλιστα υπήρχε κλωβός πληροφόρησης, για να μη διαρρέει οτιδήποτε από εδώ και να μη λειτουργούν τα κινητά. Όμως δυστυχώς υπήρξαν σημαντικές διαρροές. Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε. Επειδή μιλάμε για αναβάθμιση της Επιτροπής Εξωτερικών Υποθέσεων. Εμείς, πέρα από άλλους πολιτικούς λόγους, δεν συμμετέχουμε στο Εθνικό Συμβούλιο – όπως ονομάζεται – Εξωτερικής Πολιτικής, λέγοντας και το επαναφέρω, επειδή μίλησε και η κυρία Γιαννάκου και η κυρία Μπακογιάννη ότι αυτό μπορεί να το κάνει η Επιτροπή Εξωτερικών Υποθέσεων με ένα αναβαθμισμένο ρόλο. Δεν χρειάζονται ξεχωριστά Συμβούλια.

Εάν μιλάμε, λοιπόν, για αναβάθμιση. Εμείς συμφωνούμε ότι «ναι», πρέπει να αναβαθμιστεί. Εδώ να κατατίθενται οι γνώμες και απόψεις. Όπου υπάρχουν, να υπάρχουν συγκλίσεις, όπου υπάρχουν διαφωνίες, να υπάρχουν διαφωνίες. Αυτό ήθελα να εξηγήσω. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Παφίλη. Τον λόγο έχει ο κ. Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε. Να ευχηθώ και εγώ με τη σειρά μου καλές εργασίες σε αυτήν την Επιτροπή. Αυτή η Επιτροπή – το λέει και το όνομά της – αφού ασχολείται με τα εθνικά θέματα, πρέπει να είναι σοβαρή Επιτροπή και να παράγει ουσιαστικό έργο.

Συμφωνώ απολύτως με όσα είπατε και τις σκέψεις σας για την αναβάθμιση της Επιτροπής.

Θα ήθελα να πω το εξής. Η εθνική άμυνα και βεβαίως η εξωτερική πολιτική δεν είναι πεδίο αντιπαράθεσης και μικροπολιτικής. Πρέπει, λοιπόν, σ' αυτό το θέμα να είμαστε ξεκάθαροι.

Θεωρώ και ζητώ από την Επιτροπή να έχει ουσιαστική συμμετοχή στη λήψη αποφάσεων και στο επίπεδο του Υπουργείου Εξωτερικών και στο επίπεδο του Υπουργείου Άμυνας. Και εξηγούμαι: πριν ληφθεί μια μείζουσα απόφαση, καλό θα ήταν να έχει ενημερωθεί σε βάθος η Επιτροπή Εξωτερικών και Άμυνας, να έχει συζητηθεί το θέμα και τουλάχιστον οι αρμόδιοι Υπουργοί να έχουν ακούσει την απόφαση της Επιτροπής μας.

Θα σας πω ένα παράδειγμα: Πριν από αρκετά χρόνια, αποφασίστηκε, σε επίπεδο ΝΑΤΟ, το 2009-2011, με Υπουργό Άμυνας –αν δεν κάνω λάθος – τον κ. Βενιζέλο, να αλλάξει η δομή διοίκησης του ΝΑΤΟ. Η Κυβέρνηση κινήθηκε μόνη της, χωρίς να ενημερωθεί και να πάρει αποφάσεις η Επιτροπή. Σε κάθε περίπτωση, το αποτέλεσμα δεν ήταν θετικό για τη χώρα.

Άλλο παράδειγμα: Πρώτη Μαρτίου του 2018, μάθαμε ότι η Κυβέρνηση, με κάποιες Επιτροπές συζητά την επαναχάραξη της ΑΟΖ των Διαποντίων Νήσων – εννοώ στην Κέρκυρα – κατά τρόπον που δεν είναι απόλυτα, κατά την άποψή μας, ομόρροπος με εθνικά συμφέροντα.

Καλό θα είναι, λοιπόν, σε περιπτώσεις – είτε σε επίπεδο Ευρωπαϊκής Ένωσης που έχουν να κάνουν, όμως, με την κοινή πολιτική ασφάλειας και άμυνας, είτε, πολύ περισσότερο, σε επίπεδο ΝΑΤΟ και βεβαίως στα θέματα τα εθνικά – οι Υπουργοί να ακούν τη γνώμη της Επιτροπής. Αυτό θα επιθυμούσα και εγώ.

Γνωρίζετε ότι έχω υπηρετήσει πάνω από τριάντα χρόνια στο Πολεμικό Ναυτικό. Θα ήθελα – σας μεταφέρω και κάτι που το ζητούν και οι υπηρετούντες – να υπάρχει ομοθυμία και κοινή απόφαση για τα μείζονα θέματα και να μην αναγκαζόμαστε εκ των υστέρων να τρέχουμε.

Τώρα, στα θέματα του κοινοβουλευτικού-νομοθετικού έργου, συμφωνώ ότι δεν υπάρχουν πολλά, αλλά, όμως, αυτά είναι ουσιώδη. Και δεν είναι μόνον ο νόμος περί Προμηθειών. Είναι πολλά που έχουν να κάνουν και με τη δομή δυνάμεων, τη δομή διοίκησης, θέματα ΝΑΤΟ, κρίσιμα θέματα αμυντικής βιομηχανίας. Και καλό θα ήτανε η Επιτροπή μας να έχει ουσιαστικό ρόλο και άποψη. Δεν θέλω να πω κάτι άλλο. Καλή θητεία να έχουμε. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Γκίκα. Να μη ξεχνάμε, βέβαια, ότι εξαρτάται και από όλους μας το πόσο θετικός μπορεί να είναι ο ρόλος αυτής της Επιτροπής. Θέλω να πω, δηλαδή, ότι οι Υπουργοί, οι οποίοι θα έρθουν, δεν θα έρθουν μόνο για να μας ενημερώσουν, αλλά υπόκεινται και στη «βάσανο» των ερωταπαντήσεων. Άρα, όσο πιο ουσιαστικές ερωτήσεις τίθενται και όσο πιο ουσιαστικά ζητήματα θίγονται σε αυτήν την αίθουσα τόσο περισσότερο αναβαθμισμένος θα είναι και ο ρόλος της Επιτροπής.

Έχετε, πάντως, απόλυτο δίκιο. Εμείς θα το επιδιώξουμε όσο μπορούμε περισσότερο. Τώρα, τον λόγο έχει ζητήσει η κυρία Αναγνωστοπούλου. Ορίστε, κυρία συνάδελφε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ πολύ, κύριε Πρόεδρε. Θα ήθελα και εγώ με τη σειρά μου να ευχηθώ καλή θητεία και στο προεδρείο ειδικά, θα μου επιτρέψετε να μεροληπτήσω λίγο και να εκφράσω τη χαρά μου που ένας πρώην φοιτητής μου και πολύ καλός «τουρκολόγος», έχει καταλάβει τη θέση του Γραμματέα στο Προεδρείο. Αυτό είναι μία εγγύηση, αυτό είναι μία από τις εγγυήσεις ότι η Επιτροπή μας θα πάει καλά και αναφέρομαι στον κ. Χατζηβασιλείου.

Σύμφωνα με πολλά από αυτά που άκουσα από τους συναδέλφους και τις συναδέλφους.

Κατ’ αρχάς θα ήθελα να πω ότι με τις προτάσεις να κάνετε και είναι πολύ καλό που ξεκινήσαμε με προτάσεις για τον προγραμματισμό του έργου της Επιτροπής. Θα ήθελα να πω βέβαια, ότι η Επιτροπή Άμυνας και Εξωτερικών Υποθέσεων είναι μία Επιτροπή της Βουλής που στη σημαντική της λειτουργία – δηλαδή, όπως και όλες οι άλλες Επιτροπές – όπου συζητά δημόσια για να ενημερώνει και να συνομιλεί με την κοινωνία και από την άλλη μεριά να αναπτύσσει δημοκρατικό διάλογο. Εδώ είναι και ευθύνη όλων μας εμάς, δηλαδή, των μελών της Επιτροπής, για το πόσο γνωρίζουμε τα θέματα, τη πολιτική θέση - και αυτό εξυπακούεται, αλλά πόσο γνωρίζουμε τα θέματα - και πώς μπορούμε εμείς οι ίδιοι να επικοινωνήσουμε σοβαρά αυτά τα μεγάλα ζητήματα στην κοινωνία.

Έτσι θα αποφύγουμε ή θα περιορίσουμε τον ρόλο που παίζουν μερικοί «πολιτικολογούντες», γιατί όντως για θέματα κρίσιμα, όπως π.χ. τα ελληνοτουρκικά, όταν ακούει κανείς διάφορες παρεμβάσεις στην τηλεόραση, λέει, ότι δεν θα έπρεπε να ενημερώνεται με αυτόν τον τρόπο η κοινωνία, αλλά αυτό είναι δημοκρατία και δεν μπορούμε να κάνουμε διαφορετικά και ευτυχώς, ίσως. Από την άλλη μεριά η Επιτροπή, όπως και όλες οι Επιτροπές, κρίνει τον Υπουργό και ο Υπουργός δεν έρχεται μόνο για να ενημερώσει την Επιτροπή, που είναι σημαντικό, αλλά και να κριθεί για την πολιτική που χαράσσει. Έτσι η Επιτροπή μπορεί με τις προτάσεις της να συνδιαμορφώσει πολιτική. Εκεί έχει πολύ μεγάλη σημασία το πόσο σοβαρά παίρνουν τα μέλη τον ρόλο τους ως εκπρόσωποι του έθνους σε αυτό το Κοινοβούλιο. Άρα αυτά είναι τα σημαντικά θέματα.

Εγώ θα ήθελα να προτείνω εκτός από τα ελληνοτουρκικά κάτι ακόμη. Φυσικά η Τουρκία είναι ένα μείζον θέμα και μακάρι οι Υπουργοί να έρθουν αρκετά σύντομα μετά τις διακοπές για να μας ενημερώσουν, ώστε να έχουμε άποψη και να μπορούμε να διαμορφώσουμε και εμείς θέση, ως Επιτροπή, έχοντας ακούσει τους καθ’ ύλην αρμοδίους.

Θα έλεγα, όμως, ότι είναι μερικά άλλα σημαντικά θέματα και εκεί, ίσως, θα έπρεπε να καλέσουμε και τον κ. Βαρβιτσιώτη και να μην υποτιμούμε το θέμα του Brexit που είναι και σχετικά άμεσο. Όπως γνωρίζεται, τέλη Οκτωβρίου λήγει η προθεσμία και ο νέος Πρωθυπουργός της Βρετανίας, είπε ότι μπορούν να φύγουν και χωρίς deal με την Ευρωπαϊκή Ένωση και αυτό είναι κάτι που οπωσδήποτε, πρέπει να το εξετάσουμε.

Εδώ θα έλεγα ότι, θα ήταν καλό εκτός από το καθαρά πολιτικό σκέλος, ίσως να καλούσαμε και κάποιους επιστήμονες, οι οποίοι θα μπορούσαν να δώσουν μια πιο σφαιρική άποψη για το τι μπορεί να συμβεί με αυτό το θέμα, το οποίο είναι μείζον οικονομικό και κοινωνικό, αλλά έχει και ιδεολογικές διαστάσεις για την ίδια την Ευρώπη και το τι είναι Ευρώπη.

Εγώ θεωρώ, λοιπόν, ότι μετά την Τουρκία είναι ένα θέμα, το οποίο πρέπει να δούμε οπωσδήποτε.

Θέλω να κλείσω, γιατί συμφωνώ κατά τα άλλα σε όσα ειπώθηκαν. Δηλαδή, με το πώς θα μπορούσαμε να είχαμε λίγη μεγαλύτερη επαφή με Επιτροπές Εξωτερικών Υποθέσεων, κυρίως Εξωτερικών Υποθέσεων, αλλά και Άμυνας με άλλα Κοινοβούλια, ειδικά με τα Κοινοβούλια της Ευρωπαϊκής Ένωσης αλλά και της Ευρώπης στην ευρύτερη έννοια εκτός Ευρωπαϊκής Ένωσης αλλά και εντός, γιατί είναι πάρα πολύ σημαντικό. Μέσω των Κοινοβουλίων μπορεί να γίνει και πολιτική διπλωματίας πολύ σημαντική, αλλά μπορούμε και εμείς, ως μέλη, να αποκτάμε άποψη για θέματα τα οποία δεν είναι εύκολο να παρακολουθούμε συνέχεια.

Δεν έχω κάτι άλλο να προσθέσω προς το παρόν, κύριε Πρόεδρε. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Γιαννάκου.

**ΜΑΡΙΕΤΤΑ ΓΙΑΝΝΑΚΟΥ:** Ευχαριστώ, κύριε Πρόεδρε, εγώ βέβαια έζησα σε αυτήν τη Βουλή, την εποχή που οι Επιτροπές γινόντουσαν κεκλεισμένων των θυρών, εκτός, εάν άλλως αποφασίσει κανείς. Είναι μεγάλο σφάλμα του Κοινοβουλίου ότι αποφάσισε να το κάνει ανάποδα, σε όλες τις χώρες, καταρχήν γίνονται κεκλεισμένων των θυρών οι Επιτροπές. Δεν συμφωνώ με τη θεωρία ότι θα δημιουργηθεί θέμα, διότι κάποιοι θα αρχίσουν να μας υποψιάζονται για το τι θα πούμε. Η Επιτροπή Εξωτερικών πρέπει να συνεδριάζει κεκλεισμένων των θυρών.

Θέλω να προσθέσω, κύριε Πρόεδρε, ίσως δεν έγινε κατανοητό αυτό το οποίο είπα στην αρχή, αυτό το οποίο πρότεινα. Οι θεωρίες γενικότερες με τις οποίες ασχολούνται όλοι και εμφανίζονται στα τηλεοπτικά μέσα, ότι το διεθνές δίκαιο και τα λοιπά, ρωτήστε τον μέσο έλληνα, το τι λέει το διεθνές δίκαιο, δεν γνωρίζει. Καλόν είναι να έρθουν όλοι οι νομικοί σύμβουλοι, επαναλαμβάνω, οι νομικοί σύμβουλοι, το team των καθηγητών, το οποίο στηρίζει το Υπουργείο Εξωτερικών, να πει στην Επιτροπή Ευρωπαϊκών Υποθέσεων, πού έχουμε δίκαιο και πού έχει όχι και το τι πραγματικά συμβαίνει.

Αυτό στο παρελθόν έχει γίνει δύο φορές, εγώ το έχω ζήσει στην Επιτροπή αυτή, για να το πληροφορηθούν και οι νεότεροι συνάδελφοι και να αντιληφθούμε τους κινδύνους, οι οποίοι θα υπάρξουν. Τέλος, θα ήθελα να προσθέσω σε σχέση με αυτό, το οποίο πρότεινε η κυρία Αναγνωστοπούλου, πρέπει να κληθεί και η Επιτροπή Ευρωπαϊκών Υποθέσεων, δεν μπορεί η Επιτροπή αυτή να ασχοληθεί αμιγώς με ευρωπαϊκά, χωρίς να γίνει μια κοινή συνεδρίαση και για το Brexit, πρέπει να έρθουν άνθρωποι οι οποίοι να γνωρίσουν περισσότερα, γιατί τα άλλα, κύριε Πρόεδρε, μεταξύ μας, όποιος μελετά τον διεθνή τύπο και τα διεθνή ειδησεογραφικά πρακτορεία, τα ξέρει σχεδόν όλα, σας πληροφορώ.

Δεν χρειάζεται να τα μάθει από τον Υπουργό Εξωτερικών ή από τον Υπουργό Άμυνας, δηλαδή, όποιος ξέρει το κλειδί, ξέρει ποια οπλικά συστήματα κυκλοφορούν, ποιος τα αγοράζει, πόσο τα αγοράζει, ποιες εταιρείες τα προμηθεύουν, μην συζητάμε τέτοια πράγματα. Αυτό που πρέπει να κουβεντιάσουμε εδώ, είναι το πού βρισκόμαστε από πλευράς ικανοποίησης των συμφερόντων μας και αυτού του οποίου εμείς ορίζουμε ως διεθνές δίκιο. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής**): Ευχαριστώ πολύ, κυρία Γιαννάκου. Να πω κάτι σε αυτό το οποίο είπε η κυρία Αναγνωστοπούλου, προηγουμένως, είναι παράλειψή μου, όταν είπαμε ότι θα καλέσουμε τους Υπουργούς Εξωτερικών και Άμυνας, θα καλέσουμε επίσης σε άλλη συνεδρίαση, τους Υφυπουργούς Εξωτερικών, ανάλογα με την αρμοδιότητά τους για να μιλήσουν τα θέματα αυτά. Είπατε για τον κ. Βαρβιτσιώτη, ο Αναπληρωτής Υπουργός, θα καλέσουμε λοιπόν και την λοιπή πολιτική ηγεσία αυτών των δύο Υπουργείων, κάνατε πολύ καλά που το επισημάνατε, κυρία Αναγνωστοπούλου, ήταν δική μου παράλειψη που δεν το είπα από την αρχή.

Βεβαίως, έχει ιδιαίτερη σημασία, όπως το θέμα αυτό του Brexit, που πρέπει να δούμε κατά πόσον κι εμείς είμαστε έτοιμοι να αντιμετωπίσουμε τις συνέπειες μιας άτακτης, ας το πούμε έτσι, φυγής της Βρετανίας από την Ευρωπαϊκή Ένωση, από την ευρωπαϊκή οικογένεια. Τον λόγο έχει ο κ. Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε, καλή επιτυχία και σε εσάς και σε όλους μας, θα είμαι πάρα πολύ σύντομος, γιατί πάρα πολλά θέματα καλύφθηκαν ήδη. Συμφωνώ απόλυτα για την άμεση ενημέρωση της Επιτροπής κεκλεισμένων των θυρών και από την ηγεσία του Υπουργείου Εξωτερικών και από την πολιτική και στρατιωτική ηγεσία του Υπουργείου Εθνικής Άμυνας. Με βρίσκει απολύτως σύμφωνο η πρότασή σας να επισκεφθούμε το Υπουργείο Εθνικής Άμυνας για να συζητήσουμε σειρά θεμάτων.

Νομίζω και θα συμφωνήσω εδώ με τον κ. Κατρούγκαλο, ότι θα πρέπει οι συνεδριάσεις της Επιτροπής μας να είναι τακτικές, όπως θα πρέπει να είναι αρκετά τακτικές και οι ενημερώσεις της Επιτροπής από τις πολιτικές ηγεσίες και των δύο Υπουργείων. Βεβαίως, όταν υπάρχουν έκτακτες καταστάσεις, αντιλαμβανόμαστε όλοι ότι θα πρέπει να γίνει και αυτό.

Θα ήθελα να καταθέσω δύο προτάσεις, κύριε Πρόεδρε. Η μία είναι να δούμε πώς θα μπορούσαμε να κάνουμε μια συνεδρίαση της Επιτροπής στον Έβρο και άλλη μία σε ένα νησί του Ανατολικού Αιγαίου. Με αυτό τον τρόπο, δεν θα έχει μόνο συμβολικό χαρακτήρα, θα έλεγα, ότι έχει και εμβληματικό και θα στείλει μηνύματα εκεί που πρέπει να στείλει.

Το δεύτερο, παίρνοντας αφορμή από αυτό το οποίο είπε η κυρία Αναγνωστοπούλου και συμφωνώ απόλυτα στη λογική αυτή, αλλά, εγώ θα ήθελα να ξεκινήσουμε, κύριε Πρόεδρε, με το να δούμε, την άμεση επαφή και την κοινή συνεδρίαση ενδεχομένως, με τις αρμόδιες επιτροπές της βουλής της Κυπριακής Δημοκρατίας. Υπάρχουν δύο επιτροπές, η Επιτροπή Άμυνας και η Επιτροπή Εξωτερικών και Ευρωπαϊκών υποθέσεων. Κλείνοντας, θα ήθελα, κύριε Πρόεδρε, χωρίς να διαταράξω το κλίμα συναίνεσης, ακούω, από όλες τις πτέρυγες για την ανάγκη αναβάθμισης αυτής της Επιτροπής. Συμφωνώ με αυτό που είπε η κυρία Μπακογιάννη, η οποία είναι πάρα πολύ έμπειρη, ότι η αναβάθμιση συνδέεται σε πάρα πολύ μεγάλο βαθμό, από το τι θέλουν να κάνουν οι πολιτικές ηγεσίες των δύο Υπουργείων. Ήθελα να πληροφορηθώ, πόσες φορές συνεδρίασε η Επιτροπή Εξωτερικών και Άμυνας στα προηγούμενα 4,5 χρόνια. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Λαζαρίδη. Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε. Εκ μέρους της Ελληνικής Λύσης, θα ευχηθώ και εγώ να έχουμε πραγματικά εποικοδομητικές και ουσιαστικές συνεδριάσεις. Θα συμφωνήσω απόλυτα με την κυρία Γιαννάκου και αυτό δεν ισχύει μόνο στα πολύ σοβαρά θέματα που αφορούν στην εξωτερική πολιτική και τα θέματα της χώρας μας, αλλά, γενικότερα, πρέπει να πλησιάσουμε περισσότερο τον Έλληνα πολίτη και να μιλάμε με πιο απλά λόγια, για να καταλαβαίνει το τι ακριβώς λέμε και τι εννοούμε. Να αποφεύγουμε άρθρα, παραμέτρους, παραγράφους και πάει λέγοντας. Να του μιλάμε απλά και ουσιαστικά, για να καταλαβαίνει τι ακριβώς συμβαίνει. Θα συμφωνήσω επίσης με την άποψη του συναδέλφου της Νέας Δημοκρατίας ότι τα θέματα άμυνας, εξωτερικής πολιτικής δεν προσφέρονται για μικροπολιτικές κόντρες και σκοπιμότητες. Θα ήταν ιδανικό και θα πρέπει να έχουμε μια ενιαία γραμμή για πολύ σοβαρά θέματα, ιδίως την περίοδο αυτή, που οι προκλήσεις είναι συνεχόμενες και σε καθημερινή βάση από τους νευρικούς γείτονες και ιδίως αναφέρομαι στην Τουρκία.

Ελέχθη, πριν από λίγη ώρα στην Ολομέλεια και ζητούμε συγνώμη εκ μέρους του κ. Μυλωνάκη που καθυστερήσαμε, απλά, υπάρχει αυτή η πίεση αυτές τις μέρες με επιτροπές διάφορες, ολομέλειες και τα λοιπά. Ελέχθη από τον Πρόεδρο μας ότι τις επόμενες ημέρες, τον Σεπτέμβριο, ο Τούρκος γείτονάς μας, ο οποίος είναι πολύ νευρικός και ανήσυχος και προκαλεί, μέσα στον Σεπτέμβριο, θα ορίσει την Α.Ο.Ζ.. Για εμάς στην Ελληνική Λύση, είναι θέμα πολύ σημαντικό και νομίζω ότι πρέπει να το κουβεντιάσουμε. Η χώρα μας να ορίσει επιτέλους, μετά από τόσα χρόνια, την Α.Ο.Ζ. της. Να ξέρουμε, ποια είναι η ανεξάρτητη οικονομική μας ζώνη, γιατί είμαστε στο περίπου και δεχόμαστε αρκετές προκλήσεις. Θεωρούμε λοιπόν πολύ σημαντικό και νομίζω ότι πρέπει να το κουβεντιάσουμε και στην επιτροπή αυτή, να ορίσουμε ποια είναι η Α.Ο.Ζ. μας, όσο το συντομότερο γίνεται, για να αποφύγουμε περαιτέρω προβλήματα. Με τον ορισμό της Α.Ο.Ζ. από τους τούρκους τον Σεπτέμβριο, θεωρώ ότι θα έρθει ένα τσουνάμι εξελίξεων προς τα εμάς. Αυτή είναι η βασική μας τοποθέτηση και επίσης να ορίσουμε εδώ, από κοινού, ποιες είναι οι κόκκινες γραμμές της πατρίδας μας. Όχι οι ροζ γραμμές, ποιες είναι οι κόκκινες, για να ξέρουμε ότι πάνω σε αυτές πατάμε και κουβεντιάζουμε. Αυτά, από τη δική μας στην πλευρά, θα είμαστε πάντα εδώ, με σύνεση, ομοψυχία, με πολύ καλή διάθεση και πολλές προτάσεις για ένα τόσο σημαντικό θέμα που αφορά στην εξωτερική μας πολιτική και στην άμυνα, ιδίως στις μέρες μας. Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κύριε Χήτα.Τον λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Κύριε Πρόεδρε, καταρχήν, συγχαρητήρια και καλή δύναμη. Επειδή διετέλεσα αρκετά χρόνια στην Επιτροπή, θα ήθελα να ξεκινήσω με μια επισήμανση. Εδώ δεν δικαιούμεθα ούτε να γενικολογούμε ούτε να απεραντολογούμε. Πρέπει να είμαστε σαφείς και πολύ συγκεκριμένοι σε αυτά που λέμε, γιατί η βαρύτητά τους μπορεί να επηρεάσει καταστάσεις. Τρεις προτάσεις, λοιπόν.

Πρώτη πρόταση πολύ συγκεκριμένη. Υπάρχουν εναλλακτικές μορφές διπλωματίας, που ασκούνται από το ελληνικό Υπουργείο Εξωτερικών εκτός από την πολιτική διπλωματία, στρατιωτική διπλωματία, πολιτιστική διπλωματία, εκκλησιαστική διπλωματία, κοινοβουλευτική διπλωματία κ.λπ.

Υπάρχει υλικό τεκμηρίωσης για την κάθε Επιτροπή. Να ζητήσετε από τις υπηρεσίες του Υπουργείου Εξωτερικών να δημιουργήσουν έναν ειδικό φάκελο για τα μέλη της Επιτροπής, που να προσδιορίζει ο κάθε φάκελος τις προτεραιότητες ανά πεδίο εναλλακτικής διπλωματίας και να συμπληρώσετε αυτό το υλικό τεκμηρίωσης και με ανάλυση από τις ειδικές υπηρεσίες των βασικών ζητημάτων της εξωτερικής μας πολιτικής που μας απασχολούν, των εθνικών θεμάτων, όπως λέμε.

Ποιες είναι ολοκληρωμένα οι θέσεις μας για τα ελληνοτουρκικά, για το Κυπριακό, για το Βόρειο-ηπειρωτικό, για όλα τα θέματα τα οποία είναι άμεσης προτεραιότητας. Αυτό είναι το ένα. Πάνω σε αυτά θα γίνει και η κουβέντα με τους Υπουργούς όταν θα έλθουν, το ίδιο ισχύει βεβαίως και για το αμυντικό δόγμα μέχρι εκεί που μπορεί να υπάρξει ενημέρωση.

Δεύτερον, θεωρώ ότι αν θέλουμε να αναβαθμίσουμε πολιτικά τον ρόλο αυτής της Επιτροπής, θα πρέπει να καλούνται εδώ και να δίνουν εξηγήσεις και να ενημερώνουν οι Έλληνες πρέσβεις πριν την τοποθέτησή τους τουλάχιστον σε σημαντικές πρεσβείες, όπως γίνεται και στα άλλα Κοινοβούλια, όπως γίνεται στο Κογκρέσο των Ηνωμένων Πολιτειών. Να ξέρουμε πού πάνε, αν είναι έτοιμοι να πάνε και τι προτίθενται να κάνουν εκεί που θα πάνε.

Τρίτον, νομίζω ότι είναι πολύ σημαντικό, να αρχίσουμε να καλούμε και ξένους πρέσβεις, προκειμένου, να διαγνώσουμε μέσα από την κουβέντα μαζί τους, ποιες είναι οι προθέσεις του δικού τους κράτους για τα δικά μας θέματα. Ενδεχομένως, εδώ θα κολλούσε η πρόταση της κυρίας Αναγνωστοπούλου, να ξεκινήσουμε από τη Βρετανίδα πρέσβη, για το Brexit, γιατί δεν είναι αμελητέο, το τι επίπτωση θα έχει αυτό, όχι οικονομικά στην Ευρώπη, αλλά και πάνω στη γεωπολιτική ισορροπία της περιοχής μας.

Επομένως, εγώ καταθέτω αυτές τις τρεις πρακτικές προτάσεις και πιστεύω ότι μπορούμε στην πορεία να διαπιστώσουμε, ότι χρειάζονται και άλλους είδους εφαρμοσμένες λειτουργίες της Επιτροπής, για να έχει ουσία αυτό που κάνουμε. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, κύριε Στυλιανίδη, εξάλλου και εσείς είχατε άσκησε μία από αυτές τις αναλυτικές μορφές διπλωματίας από τη θέση του Υφυπουργού Εξωτερικών του αρμόδιου για την οικονομική διπλωματία. Τον λόγο έχει ο κ. Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ, κύριε Πρόεδρε, κύριε Γραμματέα, σεβαστά μέλη της Επιτροπής, ως νέος κοινοβουλευτικός θα προσεγγίσω, βεβαίως, τις εργασίες με μεγάλη συστολή.

Ένα από τα ευαίσθητα ζητήματα που άπτονται του αντικειμένου της Επιτροπής είναι η Συμφωνία των Πρεσπών. Επί του γράμματος και του πνεύματος της συγκεκριμένης Συμφωνίας πολλές έριδες έχουν καταγραφεί, πολλοί θα συμφωνήσουμε, πολλοί θα διαφωνήσουμε. Έχω όμως τη βεβαιότητα ότι όλοι οι ευρισκόμενοι εντός της αιθούσης συμφωνήσαντες και διαφωνήσαντες, υπερψηφίσαντες και καταψηφίσαντες την εν λόγω Συμφωνία, θα βρεθούμε σύμφωνοι, στο ότι καλούμαστε να επιβλέψουμε την κατά το δυνατόν αυστηρότερη εφαρμογή της.

Εισηγούμαι, λοιπόν, η Επιτροπή να ασκήσει εποπτεία και έλεγχο σε παραμέτρους τήρησης της Συμφωνίας και ορμώμαι από το παράδειγμα προ ολίγων ημερών της περίστασης της εθνικής ομάδας – αν δεν κάνω λάθος – βόλεϊ της γειτονικής χώρας, η οποία έφερε εμφανίσεις με το όνομα Μακεδονία σκέτο.

Δεν γνωρίζω, κύριε Πρόεδρε και σεβαστά μέλη της Επιτροπής, αν είναι αυτό αρμοδιότητα ελέγχου του Υφυπουργού Αθλητισμού του κ. Αυγενάκη, εάν αυτό αφορά στις αρμοδιότητες του Γενικού Γραμματέα Αθλητισμού του κ. Μαυρωτά ή αν είναι ένα ζήτημα με το οποίο θα έπρεπε να ασχοληθεί το Υπουργείο Εξωτερικών.

Όμως, έχω την αίσθηση ότι η Επιτροπή θα έπρεπε να έρθει σε συνεννόηση με τους αρμόδιους φορείς και θα ήταν σκόπιμο, ενδεχομένως, να κληθούν προς ενημέρωση της Επιτροπής και σχετική διαβούλευση, ούτως ώστε, να είμαστε αυστηροί επιλαμβανόμενοι των θεμάτων που βέβαια, εμπίπτουν στο αντικείμενό μας.

Έχω τη βεβαιότητα ότι το ζήτημα εμπίπτει στην αρμοδιότητά μας και ως εκ τούτου, πιστεύω και εκφράζω προς την Επιτροπή ότι θα ήταν σκόπιμο να αναζητηθούν και να γίνουν οι δέουσες σχετικές ενέργειες. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε. Πάνω σε αυτά που είπε ο κ. Μπογδάνος, βεβαίως, είναι ένα πολύ λεπτό θέμα και αυτό που λέει η «Ελληνική Λύση» και θα συνεχίσει να το λέει, δεν είναι θέμα, αν θα δούμε πώς αυτή η Συμφωνία θα τηρηθεί. Είμαστε κάθετα αντίθετοι με αυτή τη Συμφωνία και το γνωρίζετε πολύ καλά.

Το θέμα δεν είναι η «φανέλα». Το θέμα είναι το όνομα και από εκεί ξεκινούν όλα και θα τα βλέπουμε μπροστά μας. Επομένως, είμαστε κάθετα αντίθετοι προς αυτή την Συμφωνία, το όνομα «Μακεδονία» με γεωγραφικό προσδιορισμό δεν μας εκφράζει και νομίζω ότι κάτι πρέπει να κάνει η Επιτροπή να το συζητήσει και να δούμε με ποιους τρόπους είναι δυνατόν αυτή η Συμφωνία να αλλάξει την ονομασία. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Πρόεδρε, θα ήθελα να συμπληρώσω ότι ενδεχομένως, θα ήταν σκόπιμη μια ειδική συνεδρίαση της Επιτροπής που θα ασχοληθεί με αυτό το θέμα, για το οποίο, ξαναλέω ότι υπερψηφίσαντες - καταψηφίσαντες, πιστεύω ότι όλοι συμφωνούμε ότι είναι σημαντικό και πρέπει να ασχοληθούμε. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Είναι βέβαιο ότι θα ασχοληθούμε με το θέμα αυτό. Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε. Συμφωνώ ότι η πιστή τήρηση της Συμφωνίας αποτελεί βασική μέριμνα της ελληνικής Πολιτείας. Όμως, δεν είναι αρμοδιότητα της Επιτροπής μας, αλλά είναι αρμοδιότητα εκτελεστική. Ανήκει στο Υπουργείο Εξωτερικών, όπου υπάρχει αρμόδια Επιτροπή του Υπουργείου που παρακολουθεί την εφαρμογή της Συμφωνίας και προφανώς, ενημερωτικά, μπορούμε να καλέσουμε τον Υπουργό Εξωτερικών εδώ ή αν διαπιστώσουμε ότι δεν κάνει καλά τη δουλειά της η Επιτροπή, να ασκήσουμε τα μέσα κοινοβουλευτικού ελέγχου.

Όμως, δεν είναι αρμοδιότητα του νομοθετικού οργάνου η παρακολούθηση της εφαρμογής μιας Συμφωνίας. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε. Μέχρι τώρα έχουν μπει στην ατζέντα πολλά σημαντικά εθνικά και διεθνή ζητήματα. Δε θα ήθελα να αναφερθώ σε αυτά, επειδή και τα διαδικαστικά για το πώς πρέπει να γίνει η επεξεργασία των ειδικότερων θεμάτων από την Επιτροπή μας, όμως, σωρευτικά θα ήθελα να εισφέρω στη συζήτηση, επειδή τα ζητήματα της εξωτερικής πολιτικής είναι θέματα δυναμικά και σε ένα πολύ μεγάλο βαθμό καθορίζονται και από την επικαιρότητα.

Θα ήθελα να θέσω ως αντικείμενο των εργασιών της Επιτροπής μας το θέμα της παρακολούθησης και με συστηματικό τρόπο μάλιστα, της επιθετικότητας της Τουρκίας στους Κούρδους της Συρίας. Είδαμε ότι από χθες έχει εξαγγελθεί πολεμική εκστρατεία της Τουρκίας στο κουρδικό κομμάτι της Συρίας και αυτό σχετίζεται με δύο θέματα, κατά την άποψή μου: Πρώτον, ανοίγει και πάλι το μεταναστευτικό, δεδομένου ότι η επέμβαση της Τουρκίας σε ένα σημαντικό κομμάτι της Συρίας που μέχρι τώρα είχε ειρήνη, θα πυροδοτήσει και πάλι τις μεταναστευτικές ροές και θα δημιουργήσει κίνηση πληθυσμών στην περιοχή και προς τη χώρα μας και αυτό μας αφορά άμεσα.

Δεύτερον, θα πυροδοτήσει, ενδεχομένως και ζητήματα που έχουν σχέση με τη σχέση της Τουρκίας με τη Ρωσία, τους S-400, αλλά και τη θέση της Τουρκίας στο ΝΑΤΟ.

Γενικά νομίζω ότι αυτό θα δημιουργήσει μιας πρώτης τάξεως γεωπολιτική αναταραχή, ενδεχομένως και οι Ισραηλινοί να θελήσουν να μπουν στο παιχνίδι και να «εκμεταλλευθούν» τη σχέση με το Ιράν. Ήδη να πούμε, ότι οι Βρετανικές Δυνάμεις αναπτύσσονται στα στενά του Hormuz και καταλαβαίνουμε, ότι επειδή πολύ σύντομα θα έχουμε και εκλογές στις Ηνωμένες Πολιτείες, ότι αυτό αποτελεί μιας πρώτης τάξεως πολιτική ατζέντα και για τον ίδιο τον Trump.

Επομένως, νομίζω ότι η καινούργια γεωπολιτική αναταραχή που βρίσκεται ante portas στην περιοχή της Ανατολικής Μεσογείου και της Συρίας, μας αφορά άμεσα και θα πρέπει η Επιτροπή μας να την παρακολουθήσει στενά.

Από κει και πέρα θα πρέπει, νομίζω, με έναν τρόπο επίσης συστηματικό και οργανωμένο, κύριε Πρόεδρε, να παρακολουθήσουμε την κλιμακούμενη επιθετικότητα της Τουρκίας στην Ανατολική Μεσόγειο – και αναφέρομαι τώρα ειδικότερα στην Ελλάδα και στην Κύπρο – με ό,τι σημαίνει αυτό, διότι οι εξελίξεις στη Συρία που ήδη σας ανέφερα και στην Ανατολική Μεσόγειο εν γένει, σχετίζονται και με την γενική αναθεωρητική στάση της Τουρκίας στην ευρύτερη περιοχή, που επιθυμεί να κλείσει τα θέματά της και στα ανατολικά και στα δυτικά με ένα αναθεωρητικό τρόπο.

Σε αυτό που θα ήθελα να επιστήσω την προσοχή, είναι ότι θα πρέπει η Ελλάδα να έχει την επαγρύπνηση, με ό,τι σημαίνει αυτό. Βεβαίως, πρώτα το θέμα ανήκει στην εκτελεστική εξουσία και στην Κυβέρνηση, αλλά νομίζω ότι υπάρχει ρόλος και στην Επιτροπή μας, να «επωφεληθεί» από αυτή την γεωπολιτική αναταραχή που φαίνεται να είναι ante portas, ώστε να μη βρεθεί θιγμένη από αυτή τη γενική αναθεωρητική στάση της Τουρκίας, όπως την έθεσα προηγουμένως, κύριε Πρόεδρε, βεβαίως και σε όλα τα ζητήματα. Η πιστή παρακολούθηση της Συμφωνίας των Πρεσπών και από τις δύο πλευρές και τα ζητήματα αυτά που έχουν σχέση με τα ελληνοτουρκικά ειδικότερα, αλλά και τα ζητήματα που σχετίζονται με τη θέση της Ελλάδας και στην ίδια την Ευρωπαϊκή Ένωση και τις σχέσεις της τις διμερής στο διεθνή πεδίο, είναι βεβαίως από τα συστήματα που θα πρέπει να απασχολήσουν την Επιτροπή μας. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κυρία Τζάκρη. Στο σημείο αυτό τελειώνει αυτή η πρώτη εναρκτήρια συνεδρίαση. Να σας ευχαριστήσω πάρα πολύ. Έγιναν πολύ σημαντικές προτάσεις, όλες αυτές θα τις εξετάσουμε και θα δούμε- στο μέτρο του δυνατού- πώς μπορούμε να τις ακολουθήσουμε, γιατί πράγματι είναι όλες στο πνεύμα της Επιτροπής μας.

Να ευχηθώ καλή συνέχεια στις εργασίες μας και καλή συνέχεια και στα υπόλοιπα του κοινοβουλευτικού μας έργου, αφού σήμερα και αύριο έχουμε και σε εξέλιξη εργασίες στην Ολομέλεια. Να είστε καλά.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών. Παρόντες ήταν οι Βουλευτές κ.κ. Γιαννάκου Μαριέτα, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Λαζαρίδης Μακάριος, Μανωλάκος Νικόλαος, Μπογδάνος Κωνσταντίνος, Ρουσόπουλος Θεόδωρος (Θόδωρος), Φωτήλας Ιάσωνας, Χατζηβασιλείου Αναστάσιος (Τάσος), Αναγνωστοπούλου Αθανασία (Σία), Βούτσης Νικόλαος, Κασιμάτη Νίνα, Κατρούγκαλος Γεώργιος και Τζάκρη Θεοδώρα.

Τέλος και περί ώρα 14.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**